amaierakoa

CAMARA DE

COMPTOS

DE NAVARRA

NAFARROAKO

KONTUEN

GANBERA

Iruñeko Udalaren

2022ko Kontu Orokorra

2023ko abendua

Diagrama

Descripción generada automáticamente

Aurkibidea

[I. Introducción 4](#_Toc153437864)

[II. Objetivos y alcance de la fiscalización 5](#_Toc153437865)

[III. Opinión 6](#_Toc153437866)

[III.1. Opinión de auditoría financiera 6](#_Toc153437867)

[III.2. Opinión de cumplimiento de la legalidad 6](#_Toc153437868)

[IV. Fundamento de la opinión 7](#_Toc153437869)

[IV.1. Fundamento de la opinión de legalidad con salvedades 7](#_Toc153437870)

[V. Cuestiones claves de auditoria 8](#_Toc153437871)

[VI. Párrafo de énfasis 9](#_Toc153437872)

[VII. Párrafo de otras cuestiones 10](#_Toc153437873)

[VIII. Responsabilidad del Ayuntamiento de Pamplona 11](#_Toc153437874)

[IX. Responsabilidad de la Cámara de Comptos de Navarra 12](#_Toc153437875)

[X. Seguimiento de las recomendaciones emitidas en informes anteriores 14](#_Toc153437876)

[Apéndice 1. Resumen de la Cuenta General del Ayuntamiento, ejercicio 2022 15](#_Toc153437877)

[Apéndice 2. El Ayuntamiento 18](#_Toc153437878)

[Apéndice 3. Marco regulador 22](#_Toc153437879)

[Apéndice 4. Información adicional sobre las salvedades 23](#_Toc153437880)

[Apéndice 5. Observaciones y hallazgos adicionales de la fiscalización de regularidad 24](#_Toc153437881)

[Alegaciones formuladas al Informe Provisional 66](#_Toc153437882)

[Contestación de la Cámara de Comptos a las alegaciones presentadas al Informe Provisional 67](#_Toc153437883)

[Memoria de las cuentas anuales consolidadas del Ayuntamiento de Pamplona, a 31/12/2022 68](#_Toc153437884)

I. Sarrera

Kontuen Ganberari buruzko abenduaren 20ko 19/1984 Foru Legeari, Nafarroako Toki Administrazioari buruzko uztailaren 2ko 6/1990 Foru Legeari eta 2023ko ekitaldirako fiskalizazio-programarekin bat, 2022ko ekitaldiko kontu orokorra fiskalizatu da, Iruñeko Udalaren eta haren erakunde autonomoen (aurrerantzean EA) legezkotasunaren betetzearen fiskalizazioarekin uztartuta.

Landa-lana 2023ko ekainetik irailera bitartean egin zuen lantalde batek, zeina auditoretzako lau teknikarik, sistema informatikoetako erdi-mailako teknikari batek eta auditore batek osatu baitzuten. Kontuen Ganberaren zerbitzu juridiko eta administratiboek laguntza eman zuten.

Nafarroako Kontuen Ganbera arautzen duen abenduaren 20ko 19/1984 Foru Legearen 11. artikuluan xedatuari jarraikiz, lan honen emaitzak Iruñeko Udalaren gaur egungo alkateari eta aurreko alkateari jakinarazi zitzaizkien, alegazioak aurkez zitzaten. Ezarritako epean alkateak alegazioak aurkeztu ditu, eta txosten honetan jaso dira, Ganbera honen erantzunarekin batera.

Lan hau egiteko eman diguten laguntzarengatik eskerrak ematen dizkiegu Udaleko eta haren menpeko enteetako langileei.

Txostenaren diru-zenbatekoei dagokienez, biribildu egin dira zentimoak ez erakusteko. Datuek balio zehatz bakoitza biribilduta adierazten dute, eta ez biribildutako datuen batura. Ehunekoak ere balio zehatzen gainean kalkulatuta daude, eta ez biribildutako balioen gainean.

II. Fiskalizazioaren helburuak eta norainokoa

Lanaren helburua da gure iritzia ematea honako hauen inguruan:

* Ea Udalaren 2022ko ekitaldiko kontu orokorra, alderdi aipagarri guztietan, irudi zehatza erakusten duen 2022ko abenduaren 31ko ondareari eta finantza-egoerari dagokienez, bai eta data horretan amaitutako ekitaldian izan dituen emaitza ekonomiko eta aurrekontukoei dagokienez ere, jarraiturik aplikatzekoa den informazio finantzarioaren araudiari eta, bereziki, bertan jasotako kontabilitate- eta aurrekontu-printzipio eta -irizpideei.
* Ea 2022ko ekitaldiko kontu orokorrean jasotako jarduketak, aurrekontu- eta finantza-eragiketak eta informazioa bat datozen, alderdi adierazgarri guztietan, funts publikoen kudeaketari aplikatzekoak zaizkion arauekin.

Fiskalizazioaren norainokoa Udalaren kontu orokorra da, zeinaren edukia, 272/1998 Foru Dekretuan ezarria, honako hau baita:

1. Udalaren beraren eta bere erakunde autonomoen kontua.

* Aurrekontu-likidazioaren espedientea.
* Ekonomia-, ondare- eta finantza-egoeraren espedientea: egoera-balantzea eta galera-irabazien kontua.
* Eranskinak: diruzaintzako egoera, etorkizuneko gastuen eta diru-sarreren konpromisoen egoera, baloreen egoera eta mugimendua, eta tasa eta prezio publikoekin finantzatutako zerbitzuen kostuen oroitidazkia.

1. Entitateak partaidetza guztiak dituen merkataritza-sozietateen kontuak: egoera-balantzea eta galera-irabazien kontua.
2. Kontu orokorraren eranskinak: oroitidazkia, kontu bateratua, zorraren egoera-orria, partaidetza handiena toki entitatearena duten merkataritza-sozietateen kontuak eta kontu-hartzailetzaren txostena.

Legeriaren betetzeari dagokionez, norainokoa dagokie txosten honen 5. gehigarrian aipatzen diren laginetan berrikusitako eragiketei.

Fiskalizazioaren denbora-norainokoa 2022ko ekitaldiari dagokio, baina beste ekitaldi batzuei buruz behar diren egiaztapenak egin dira, ezarritako helburuak hobeki lortzeko.

Kanpoko profesionalek erakunde autonomoetan, enpresa publikoetan eta Gayarre Antzokia udal-fundazioan egindako kontu-auditoretzako eta legezkotasuneko txostenak aztertu ditugu.

III. Iritzia

Kontuen Ganberak, hura arautzen duen 19/1984 Foru Legeak esleitzen dizkion eskumenak baliatuz, Iruñeko Udalaren kontu orokorra fiskalizatu du, zeinak barne hartzen baititu batez ere egoeraren balantzea 2022ko abenduaren 31n, irabazien eta galeren kontua, aurrekontuaren likidazio-espedientea eta oroitidazkia.

Era berean, Udalak eta haren erakunde autonomoek legezkotasuna betetzeari buruzko fiskalizazioa egin dugu.

III.1. Finantza-auditoretzako iritzia

Gure iritziz, 2022ko ekitaldiko urteko kontuek, alderdi aipagarri guztietan, irudi zehatza erakusten dute Nafarroako Arartekoaren 2022ko abenduaren 31ko ondareaz eta finantza-egoeraz, bai eta data horretan amaitutako urteko ekitaldian izan dituen emaitza ekonomiko eta aurrekontukoei dagokienez ere, betiere informazio finantzario publikoa dela-eta aplikatzekoa den araudiari jarraikiz eta, bereziki, bertan jasotako kontabilitate- eta aurrekontu-printzipio eta irizpideen arabera.

III.2. Legeria betetzeari buruzko iritzia

Gure ustez, gure txostenaren “Legezkotasunari buruzko iritziaren oinarria, salbuespenekin” atalean deskribatu ditugun kontuen eraginengatik ez bada, eta egindako lanaren norainokoa kontuan hartuta, Iruñeko Udalaren 2022ko ekitaldiko kontu orokorrean islatutako jarduketak, aurrekontu- eta finantza-eragiketak eta informazioa bat datoz, garrantzizko alderdi guztietan, funts publikoen kudeaketari aplikatzekoa zaion araudiarekin.

IV. Iritziaren oinarria

Kanpo-kontroleko erakunde publikoek erabakitako funtsezko fiskalizazio-printzipioen arabera egin dugu fiskalizazioa, eta, zehazki, finantza-fiskalizazioei legezkotasuna betetzeari buruzko fiskalizazioen gaineko ISSAI-ES 200 eta ISSAI-ES 400 arauetan ezarritakoaren arabera; halaber, kanpo-kontroleko organoen fiskalizazioari buruzko gida praktikoak erabili ditugu. Arau horien indarrez dugun erantzukizuna aurrerago deskribatzen da, gure txosteneko “Kontuen Ganberaren erantzukizunak” atalean, kontu orokorraren fiskalizazioari eta legezkotasuna betetzeari dagokienez.

Fiskalizatutako entitatearekiko independenteak gara, kontu orokorrari buruzko fiskalizazioan aplikatu behar ditugun eskakizun etikoekin eta independentzia babestearen arlokoekin bat, fiskalizazio publikoko jarduerari buruzko araudiak exijitzen duen bezala.

Gure ustez, lortu dugun auditoria-ebidentziak behar adinako eta behar bezalako oinarria jasotzen du finantza-fiskalizazioaren aldeko iritziari eta legezkotasuna salbuespenekin betetzeari buruzko iritziari eusteko.

IV.1. Legezkotasunari buruzko iritziaren oinarria, salbuespenekin

* 2022ko ekitaldian kontratu-estaldurarik gabe emandako zerbitzuen gastu aitortuak, kontratuen gehieneko indarraldia gainditu denez, 21 milioi dira Udalean, 26.221 euro Haur Eskolak erakunde autonomoan eta 25.535 euro Hirigintza Gerentzia erakunde autonomoan.
* ￼ Labriteko pasabidearen egiturazko sendotzea eta egokitzapena egiteko obra 593.718 euroan adjudikatu zen, eta amaierako exekuzioa 1.059.608 eurokoa izan zen, ehuneko 78 handiagoa. Zenbateko horretan sartzen dira pasabidearen bideragarritasunerako beharrezkoak diren eta birgaitze-obraren parte diren 250.009 euro jotzen duten lanak, munta txikiko kontratu gisa izapidetuak.

Obraren enpresa esleipen-hartzaileak kontratuaren exekuzioaren ehuneko 59,53 azpikontratatu zuen, eta gainditu egin zuen kontratazioaren plegu arautzailean eta kontratuaren baldintza partikularretan ezarritako ehuneko 30eko maximoa.

V. Auditoretzaren funtsezko auziak

Auditoretzaren funtsezko auziak dira, gure iritzi profesionalaren arabera, esanahi handiena izan dutenak egungo epealdiko kontu orokorrari buruz egin dugun fiskalizazioan. Auzi horiek jorratu ditugu kontu orokorra osoki aintzat hartuta egin dugun auditoretzaren testuinguruan, eta ez dugu bereiz azalduko horien gaineko iritzirik.

“Legezkotasunari buruzko iritziaren oinarria, salbuespenekin” atalean deskribatu ditugun kontuak izan ezik, gure fiskalizazioan ez dugu funtsezkotzat jotzen den jakinarazi beharreko konturik.

VI. Azpimarra-paragrafoa

Honako gai hauek direla-eta arreta deitu nahi dugu:

* 2022ko ekitaldian aurrezki gordina eta garbia murriztu da, funtzionamendu-gastuak diru-sarrera arruntak baino proportzio handiagoan handitu direlako, honako taula honetan ikus daitekeen bezala:

|  |  |  |  |
| --- | --- | --- | --- |
| Adierazlea | 2021 | 2022 | Aldea (%) |
| Diru-sarrera arruntak | 222.623.226 | 229.736.244 | 3 |
| Funtzionamendu-gastuak | 193.424.046 | 208.035.803 | 8 |
| Aurrezki gordina | 29.199.180 | 21.700.441 | -26 |
| Finantza-zama | 10.224.482 | 8.044.636 | -21 |
| Aurrezki garbia | 18.974.698 | 13.655.805 | -28 |

Kontu-hartzaileak kontu orokorrari buruzko txostenean adierazten duen bezala, finantza-osasun ona izateko, komeni da funtzionamendu-gastuak diru-sarrera arruntak baino gehiago ez haztea, eta, horretarako, beharrezkoa izan daiteke Udalaren gastuak murrizteko eta/edo baliabide arruntak sortzeko gaitasuna handitzeko neurriak hartzea.

* 300.000 eurotik gorako ondorio ekonomikoak izan litzaketen eta oroitidazkian aipatzen diren 18 prozedura judizialetatik, 12 lotuta daude ordainsariez bezainbatean 400 udaltzain foruzainekin parekatzearekin, eta izan dezakeen eragin ekonomikoa 1,9 milioitan balioztatu da.

Gai horiei dagokienez, gure iritzia ez da aldatu.

VII. BestE kontu batzuen paragrafoa

Europar Batasunak "Next Generation EU" funtsak onartu zituen, 750.000 milioiko baliokoak, estatu kide guztientzat, COVID-19ak eragindako eragin ekonomiko eta soziala arintzeko eta susperraldi ekonomikoa bultzatzeko. Espainiak gehienez ere 140.000 milioi jasotzen ahalko ditu 2021-2026ko epealdian, eta horietatik 69.528 transferentzia ez-itzulgarriak dira.

2022ko abenduaren 31ra bitarte, Iruñeko Udalak 28,23 milioi jaso ditu Next Generation EU funtsetatik. Zenbateko horretatik, Udalak 13,20 milioiko eskubideak aitortu ditu, kobratutako funtsei dagozkienak.

2022ko abenduaren 31n, Next Generation funtsekin finantzatutako gastuak 9,90 milioi dira, eta honako proiektu hauei dagozkie:

|  |  |  |  |  |
| --- | --- | --- | --- | --- |
| Proiektuak | Emakidaren  urtea | Emandako  zenbatekoa | Aitortutako eskubideak | Aitortutako betebeharrak |
| Hiri-agenda | 2021 | 250.000 | 250.000 | 265.655 |
| Mugikortasuna (Isurketa baxuko eremua)/Iruña Aurrera | 2021 | 6.330.426 | 4.273.037 | 6.504.306 |
| SF 365 Jasangarritasun Turistikoko plana | 2021 | 5.492.500 | 5.492.500 | 216.775 |
| Merkatuak eta hiri-eremu komertzialak laguntzea | 2021 | 1.909.151 | 1.909.151 | 1.378.161 |
| Merkatuak, hiri-eremu komertzialak eta komunikazio-kanalak laguntzea | 2022 | 1.025.576 | 0 | 0 |
| Toki administrazioaren modernizazioa eta digitalizazioa | 2022 | 758.000 | 379.000 | 503.173 |
| Runa 2025 (birnaturalizazioa) | 2021 | 2.596.607 | 0 | 0 |
| Merkataritza-jarduerak sustatzea eremu turistikoetan | 2022 | 781.292 | 0 | 0 |
| Ekosistema digitalak ikus-entzunezko sektorean I | 2022 | 1.723.132 | 0 | 0 |
| Espezializazio teknologikoko lurralde-sareak | 2022 | 4.350.000 | 0 | 0 |
| Auzo-lerroak: Sanduzelai eta Sarrigurengo errepidea | 2022 | 1.355.628 | 0 | 0 |
| Auna proiektua (Gizarte-zerbitzuak) | 2022 | 436.542 | 0 | 91.288 |
| Prestakuntza: Kalteberatasun egoeran dauden emakumeak programa | 2022 | 120.000 | 59.692 | 31.766 |
| Miluzeko bidegorria | 2022 | 833.235 | 833.234 | 705.045 |
| Gizarte-zerbitzuen digitalizazioa | 2022 | 270.206 | 0 | 203.616 |
| Guztira |  | 28.232.295 | 13.196.614 | 9.899.785 |

Next Generation funtsekin finantzatutako gastu aitortuen ehuneko 92 kapitalekoak dira, eta gainerako ehuneko zortzia, gastu arruntak. Diru-sarrera aitortuei dagokienez, ehuneko 75 kapitalekoak dira, eta ehuneko 25 arruntak.

Finantzatzen dituzten funtsen eta gastuen kontabilitate-jarraipena gastu-proiektuen bidez egiten da, eta ondoriozko finantzaketa-desbideratzeak behar bezala egozten zaizkie aurrekontu-emaitzari eta diruzaintza-gerakinari.

VIII. Iruñeko Udalaren erantzukizuna

Udaleko Ogasun Zuzendaritzaren ardura da kontu orokorra osatzea, erakundearen ondarearen, finantza-egoeraren eta ekonomia- eta aurrekontu-emaitzen irudi fidela emateko moduan, erakundeari aplikatzekoa zaion finantza-informazio publikoaren arau-esparruarekin bat etorriz. Era berean, bermatu behar du jarduerak, aurrekontu- eta finantza-eragiketak eta kontu horretan jasotako informazioa bat datozela aplikatzekoa den araudiarekin.

Udalaren Osoko Bilkurak 2023ko urriaren 5ean onetsi zuen kontu orokorra.

Era berean, Udalaren ardura da beharrezkotzat jotzen dituen barne-kontroleko sistemak ezartzea, kontu orokorra akats edo iruzurraren ondoriozko oker materialik gabe prestatu ahal izateko, eta bermatzeko egindako jarduerak ez duela lege ez-betetzerik izanen.

IX. Nafarroako Kontuen Ganberaren erantzukizuna

Gure helburua da arrazoizko segurtasun bat lortzea, kontu orokorrak, oro har, ez duela iruzurraren edo errorearen ondoriozko akats materialik izango, eta kontu horretan jasotako jarduerak, aurrekontu- eta finantza-eragiketak eta informazioa bat datozela aplikatzekoa den araudiarekin, gure iritzia jasoko duen erregulartasunari buruzko fiskalizazio-txosten bat egiteko.

Arrazoizko segurtasuna segurtasun-maila handia da, baina ez du bermatzen kanpo-kontroleko organoak arautzen dituen araudiaren arabera egindako fiskalizazioak beti detektatuko duenik akats material bat edo ez-betetze nabarmen bat, halakorik dagoenean. Okerrak iruzurraren edo akatsen ondoriozkoak izan daitezke, bai eta legezkotasuna ez betetzearen ondoriozkoak ere, eta materialtzat hartzen dira Kontuen Ganbera honen irizpideak aplikatuta, eta, betiere, arrazoiz aurreikus badaiteke txostenen erabiltzaileen erabaki ekonomikoetan eragina izanen dutela.

Kanpoko kontrol-organoak arautzen dituen araudiaren araberako fiskalizazio baten zati gisa, gure iritzi profesionala aplikatzen dugu, eta eszeptizismo profesionaleko jarrera mantentzen dugu auditoretza osoan. Halaber:

* Kontu orokorrean iruzur edo erroreen ondoriozko oker materialak izateko arriskuak identifikatu eta baloratzen ditugu, arrisku horiei erantzuteko auditoretza-prozedurak diseinatu eta aplikatzen ditugu, eta gure iritzirako oinarri bat emateko nahikoa eta egokia den auditoretza-ebidentzia lortzen dugu. Iruzurrak eragindako oker materiala ez detektatzeko arriskua handiagoa da akats baten ondoriozko batekin alderatuta; izan ere, iruzurrak ekar dezake kolusioa, faltsutzea, nahita egindako omisioak, nahita egindako adierazpen okerrak edo barne-kontrola saihestea.
* Barne-kontrola dela-eta fiskalizaziorako muntazkoa den ezagutza lortzen dugu inguruabarren arabera egoki diren auditoretza-prozedurak taxutze aldera, eta ez, ordea, entitatearen barne-kontrolaren eraginkortasunari buruzko iritzirik emate aldera.
* Aplikatutako kontabilitate-politikak egokiak ote diren ebaluatzen dugu, bai eta kontabilitate-estimazioen eta kudeaketa-organoak jakinarazitako informazioaren arrazoizkotasuna ere.
* Kontu orokorraren aurkezpen globala, egitura eta edukia ebaluatzen dugu, emandako informazioa barne, eta transakzioak eta azpiko egitateak fidelki irudikatzen ote diren.

Erakundearen gobernu-organoarekin harremanetan jartzen gara, besteak beste, jorratze aldera planifikatutako auditoria-proben norainokoa eta horiek egiteko unea, fiskalizazioaren aurkikuntza esanguratsuak eta barne-kontrolari dagokionez fiskalizazioan zehar identifikatzen dugun edozein akats adierazgarri. Erakundearen gobernu-organoari jakinarazi zaizkion gaien artean, kontu orokorraren fiskalizazioan esanguratsuenak izan direnak zehaztu ditugu, ondorioz, auditoretzaren funtsezko gaiak direnak.

X. Aurreko txostenetan emandako gomendioen jarraipena

Indarrean jarraitzen dute aurreko ekitaldietako fiskalizazio-txostenetan egindako gomendio hauek, eta lehentasunezkotzat jotzen dugu haiek betetzea:

* *Kontu-hartzailetzaren barne kontrola areagotzea, kudeaketa ekonomikoa hobetzeko beharrezkoa den tresna baten gisara, eta hura ezartzea Nafarroako Toki Ogasunei buruzko 2/1995 Foru Legean ezarritako hedadurarekin. Hau da, gero erabateko fiskalizazioa egitea aurrez fiskalizazio mugatua egin zaien eta Udalaren diru-sarreren barne-kontrola pasa duten gastuen lagin bati buruz kontrol finantzarioa eta eraginkortasunaren kontrola egitea.*
* *Nomina aldez aurretik fiskalizatzea.*
* *Kontratuen lizitazio-prozeduren denbora-plangintza egokia ezartzea, haien gehieneko indarraldia ez gainditzeko.*
* *Balorazio osoko txostena onestea, katastroko balioak eguneratzeko.*

Era berean, txosten honen 5. gehigarrian jaso ditugu 2022ko ekitaldiko finantza- eta legezkotasun-fiskalizazioaren eta aurreko fiskalizazioen ohar eta aurkikuntzei buruzko beste gomendio batzuk.

Txosten hau, indarrean dagoen araudiak ezarritako izapideak bete ondoren, Asunción Olaechea Estanga auditore andreak proposatuta egin da, bera izan baita lan honen arduraduna.

*(Ignacio Cabeza del Salvador Nafarroako Kontuen Ganberako lehendakariak digitalki sinatua, alboan ageri den egunean)*

1. gehigarria. Udalaren 2022ko ekitaldiko kontu orokorraren laburpena[[1]](#footnote-1)

2022ko ekitaldiko aurrekontuaren likidazioaren egoera-orri bateratua

(Udala eta erakunde autonomoak)

Gastu-aurrekontuaren betetzea Sailkapen ekonomikoa

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Gastuak | | Hasierako  kreditua | Aldak. | Behin betiko  kreditua | ABG | Ordainketak | Exekutatua  (%) | Ordainketak  (%) |
| 1. Langileria gastuak | | 97.137.607 | 9.718.961 | 106.856.568 | 106.557.416 | 106.296.201 | 100 | 100 |
| 2. Ondasun arruntak eta zerbitzuak | | 75.931.550 | 10.025.299 | 85.956.849 | 82.361.576 | 70.026.429 | 96 | 85 |
| 3. Gastu finantzarioak | | 465.000 | 0 | 465.000 | 397.171 | 382.240 | 85 | 96 |
| 4. Transferentzia arruntak | | 18.600.993 | 1.792.735 | 20.393.729 | 19.116.811 | 16.472.739 | 94 | 86 |
| 5. Kontingentzia funtsa | | 0 | 0 | 0 | 0 | 0 | - | - |
| 6. Inbertsio errealak | | 8.200.078 | 37.660.891 | 45.860.969 | 30.967.249 | 22.314.928 | 68 | 72 |
| 7. Kapital-transferentziak | | 0 | 4.556.918 | 4.556.918 | 3.409.402 | 2.035.057 | 75 | 60 |
| 8. Finantza-aktiboak | | 376.000 | 0 | 376.000 | 169.419 | 163.419 | 45 | 96 |
| 9. Finantza-pasiboak | | 7.653.500 | 0 | 7.653.500 | 7.647.465 | 7.369.687 | 100 | 96 |
| Guztira | 208.364.728 | | 63.754.805 | 272.119.533 | 250.626.509 | 225.060.700 | 92 | 90 |

Diru-sarreren aurrekontuaren betetzea. Sailkapen ekonomikoa

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Diru-sarrerak | | Hasierako  aurreikuspena | Aldaketa | Behin betiko  aurreikuspena | AEG | Kobrantzak | Exekutatua  (%) | Kobrantzak  (%) |
| 1. Zuzeneko zergak | | 54.518.000 | 0 | 54.518.000 | 60.943.309 | 57.974.885 | 112 | 95 |
| 2. Zeharkako zergak | | 6.560.103 | 0 | 6.560.103 | 10.111.084 | 8.720.229 | 154 | 86 |
| 3. Tasak, prezio publikoak eta beste diru-sarrera batzuk | | 29.705.600 | 430.000 | 30.135.600 | 44.711.527 | 33.153.626 | 148 | 74 |
| 4. Transferentzia arruntak | | 107.229.625 | 4.105.140 | 111.334.765 | 111.656.732 | 111.640.605 | 100 | 100 |
| 5. Ondarezko diru-sarrerak eta herri-lurren aprobetxamendua | | 2.980.100 | 0 | 2.980.100 | 2.313.592 | 1.801.910 | 78 | 78 |
| 6. Inbertsio errealen besterentzea | | 0 | 3.994.145 | 3.994.145 | 10.940.894 | 10.940.894 | 274 | 100 |
| 7. Kapital-transferentziak | | 6.995.300 | 5.590.166 | 12.585.466 | 14.245.357 | 13.743.962 | 113 | 96 |
| 8. Finantza-aktiboak | | 376.000 | 24.412.374 | 24.788.374 | 171.071 | 50.308 | 1 | 29 |
| 9. Finantza-pasiboak | | 0 | 25.222.979 | 25.222.979 | 15.000.000 | 15.000.000 | 59 | 100 |
| Guztira | 208.364.728 | | 63.754.805 | 272.119.533 | 270.093.565 | 253.026.418 | 99 | 94 |

2022ko ekitaldiko aurrekontu-emaitza bateratua

(Udala eta erakunde autonomoak)

|  |  |  |
| --- | --- | --- |
| Kontzeptua | 2021 | 2022 |
| Aitortutako eskubide garbiak | 241.660.051 | 270.093.565 |
| Aitortutako betebehar garbiak | -255.110.762 | -250.626.509 |
| **Aurrekontu-emaitza** | **-13.450.711** | **19.467.056** |
| Doikuntzak |  |  |
| Finantzaketaren desbideratze positiboa | -4.270.510 | -11.873.212 |
| Finantzaketaren desbideratze negatiboa | 15.770.808 | 4.271.301 |
| Diruzaintza-gerakinarekin finantzatutako gastuak | 5.809.848 | 14.197.320 |
| **Aurrekontu-emaitza doitua** | **3.859.435** | **26.062.465** |

2022ko ekitaldiko diruzaintza-gerakin bateratuaren egoera-orria

(Udala eta erakunde autonomoak)

|  |  |  |  |  |
| --- | --- | --- | --- | --- |
| Kontzeptua | 2021 | | 2022 | Aldea (%) |
| ***(+) Kobratzeko dauden eskubideak*** | **20.812.864** | | **24.797.382** | ***19*** |
| (+) Diru-sarreren aurrekontua: aurtengo ekitaldia | 15.530.766 | | 17.099.046 |  |
| (+) Diru-sarreren aurrekontua: itxitako ekitaldiak | 21.539.718 | | 26.282.468 |  |
| (+) Aurrekontuz kanpoko diru-sarrerak | 744.025 | | 326.529 |  |
| (+) Ordainketen itzulketak | 2.715 | | 400.124 |  |
| (-) Bilketa zaileko eskubideak | -16.962.218 | | -19.298.202 |  |
| (-) Aplikatzeko dauden diru-sarrerak | -42.143 | | -12.583 |  |
| ***(-) Ordaintzeko dauden betebeharrak*** | **-55.003.638** | | **-42.160.008** | ***-23*** |
| (-) Gastuen aurrekontua: aurtengo ekitaldia | -43.767.466 | | -25.565.809 |  |
| (-) Gastuen aurrekontua: itxitako ekitaldiak | -1.324.751 | | -6.507.251 |  |
| (-) Aurrekontuz kanpoko gastuak | -9.841.870 | | -9.945.054 |  |
| (-) Ordaintzeko dauden itzulketak | -196.697 | | -204.325 |  |
| (-) Aplikatzeko dauden gastuak | 127.146 | | 62.431 |  |
| ***(+) Diruzaintzako funts likidoak*** | **82.508.882** | | **79.879.854** | ***-3*** |
| ***(+) Finantzaketaren desbideratze metatu negatiboak*** | | **24.814.147** | **22.930.021** | ***-8*** |
| **Diruzaintzako gerakina, guztira** | **73.132.254** | | **85.447.248** | ***17*** |
| Diruzaintzako gerakina, finantzaketa atxikia duten gastuak direla-eta | 21.075.321 | | 26.351.697 | ***25*** |
| Diruzaintzako gerakina, baliabide atxikiak direla-eta | 23.495.636 | | 23.479.665 | ***0*** |
| Diruzaintzako gerakina, gastu orokorretarakoa | 28.561.297 | | 35.615.886 | ***25*** |

Egoeraren balantze bateratua 2022ko abenduaren 31n

(Udala, erakunde autonomoak eta Comiruña SA, Pamplona Centro Histórico SA eta Etxez Etxeko Laguntza Zerbitzua SLU udal enpresak)

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | Deskribapena | | ekitaldia  2021 | | | ekitaldia  2022 |  | Deskribapena | | ekitaldia  2021 | | ekitaldia  2022 |
| ***A*** | ***Ibilgetua*** | | **1.281.856.934** | | | **1.310.592.868** | ***A*** | ***Funts propioak*** | | **1.106.370.463** | | **1.144.100.991** |
| 1 | Ibilgetu materiala | | 565.809.481 | | | 576.977.196 | 1 | Ondarea eta erreserbak | | 667.009.370 | | 685.813.601 |
| 2 | Ibilgetu ez-materiala | | 22.923.903 | | | 22.941.015 | 2 | Ekitaldiko emaitza ekonomikoa (etekina) | | 20.183.199 | | 25.484.318 |
| 3 | Erabilera orokorrerako azpiegiturak eta ondasunak | | 684.040.627 | | | 699.946.056 | 3 | Kapital-dirulaguntzak | | 419.177.894 | | 432.803.072 |
| 4 | Herri-ondasunak | |  | | | 0 | ***B*** | ***Arriskuetarako eta gastuetarako hornidurak*** | | **207.250.560** | | **211.980.723** |
| 5 | Ibilgetu finantzarioa | | 9.082.924 | | | 10.728.601 | 4 | Hornidurak | | 207.250.560 | | 211.980.723 |
| ***B*** | ***Zenbait ekitalditan banatu beharreko gastuak*** | |  | | | 0 | ***C*** | ***Epe luzeko hartzekodunak*** | | **49.344.002** | | **48.526.889** |
| 6 | Kitatu beharreko gastuak | |  | | | 0 | 4 | Jesapenak, maileguak eta jasotako fidantzak eta gordailuak | | | 49.344.002 | 48.526.889 |
| ***C*** | ***Zirkulatzailea*** | | **139.857.034** | | | **139.562.613** | ***D*** | ***Epe laburreko hartzekodunak*** | | **58.748.944** | | **45.546.878** |
| 7 | Izakinak | | 11.799.053 | | | 10.563.888 | 5 | Aurrekontu itxietako eta aurrekontuz kanpoko hartzekodunak | | | 58.706.801 | 45.534.295 |
| 8 | Zordunak | | 39.405.184 | | | 45.157.714 | 6 | Aplikatzeko dauden partidak eta aldizkatzearen ondoriozko doitzeak | | 42.143 | | 12.583 |
| 9 | Finantza-kontuak | | 88.504.607 | | | 83.768.464 |  |  | |  | |  |
| 10 | Finantzaketa-egoera iragankorrak, aldizkatzeak eragindako doitzeak, aplikatzeko daudenak | | | 148.189 | | 72.547 |  |  | |  | |  |
| 11 | Aplikatzeko dagoen emaitza (ekitaldiko galera) | | 0 | | | 0 |  |  | |  | |  |
|  | Aktiboa, guztira | 1.421.713.968 | | | 1.450.155.481 | |  | Pasiboa, guztira | 1.421.713.968 | | | 1.450.155.481 |

2. gehigarria. Udala.

Iruña, Nafarroako hiriburua, 2022ko urtarrilaren 1ean 203.418 biztanle zituen udalerria da.

Iruña, 175.000 biztanle baino gehiagoko probintziako hiriburua eta autonomia-erkidegoko hiriburua denez, biztanle askoko udalerritzat hartzen da,Toki Araubidearen Oinarriak arautzen dituen Legea aplikatzeko beharrezko udal-organoen antolaketari eta funtzionamenduari eta kudeaketa ekonomiko-finantzarioari.

Udal antolaketa, besteak beste, honako organo hauek osatzen dute: Osoko Bilkura, Tokiko Gobernu Batzarra eta Alkatetza.

2022an, Alkatetza Kabinetearen Alorrak eta zinegotzi-eskuordetuen mendeko zortzi gobernu-alorrek osatzen dute Udalaren administrazio-egitura.

Udalak, zerbitzu publikoak kudeatzeko, erakunde hauek sortu ditu:

* Erakunde autonomoak:

-Udalaren haur eskolak: haur eskolen zerbitzuaren kudeaketa.

-Hirigintzako Udal Gerentzia: hirigintza-kudeaketa Iruñeko udal-mugartean.

* Merkataritza-sozietateak:

Udalak partaidetzaren gehiengoa dauka honako merkataritza-sozietate hauetan:

|  |  |  |
| --- | --- | --- |
| Enpresa | Partaidetza (%) | Xede soziala |
| Comiruña SA | 100 | Txikizkako merkatuak |
| Pamplona Centro Histórico-Iruña Biziberritzen, SAU | 100 | Hirigune historikoko hirigintza |
| Etxez Etxeko Laguntza Zerbitzua SLU | 100 | Etxez etxeko laguntza zerbitzua |
| Animsa, SA | 77,69 | Udal informatika |
| Mercairuña SA | 51 | Handizkako merkatuak |

* Gayarre Antzokia Fundazioa, antzoki hori kudeatzeko eta administratzeko.

Udalaren eta haren mendeko erakundeen antolaketa-egitura honako grafiko honetan ikusten da:

Iruñeko Udala

Administrazioaren sektore publikoa

Enpresen sektore publikoa

Fundazioak

Alkatetza

Gayarre Antzokia

Comiruña (% 100)

Herritarren segurtasuna

Gobernu Estrategikoa, Merkataritza eta Turismoa

Erakunde autonomoak

Etxez etxeko laguntza

zerbitzua (% 100)

Haur

Eskolak

Zerbitzu Orokorrak

Hezkuntza, Herritarren Partaidetza eta Gazteria

Hirigintzako

Gerentzia

Pamplona Centro Histórico (% 100)

Gizarte Zerbitzuak, Komunitate Ekintza eta Kirola

Kultura eta Berdintasuna

Animsa (% 77,69)

Hirigintza, Etxebizitza eta Osasuna

Proiektu Estrategikoak, Mugikortasuna eta Jasangarritasuna

Mercairuña (% 51)

Hona hemen 2022ko ekitaldia ixtean Udalaren eta haren mendeko erakundeen datu ekonomiko eta pertsonal nagusiak:

* Administrazioaren sektore publikoa:

|  |  |  |  |
| --- | --- | --- | --- |
| Entitatea | Aitortutako  eskubideak | Aitortutako  betebeharrak | Langileak,  2022-12-31n\* |
| Udala | 266.512.556 | 247.113.124 | 1.453 |
| Hirigintzako Gerentzia erakunde autonomoa | 9.988.320 | 9.634.069 | 25 |
| Haur Eskolak erakunde autonomoa | 11.607.319 | 11.893.946 | 255 |
| - Bateratzearen doitzeak | -18.014.630 | -18.014.630 | - |
| Guztizkoa, bateratua | 270.093.565 | 250.626.509 |  |

\*Oroitidazkiaren datuak

2022an, Udalak transferentzia arruntei dagozkien 12,93 milioi eman zizkien erakunde autonomoei, eta kapital-transferentziei dagozkien 4,76 milioi.

* Merkataritza-sozietateak:

|  |  |  |  |  |  |  |
| --- | --- | --- | --- | --- | --- | --- |
| Sozietate publikoa | Negozio-kopuru garbia | Emaitza  ekitaldia | Udal-dirulaguntzak | Epe luzeko zorpetzea | Ondare  garbia | Plantilla  batezbestekoa  (2022) |
| Comiruña, SA | 421.516 | 16.758 |  | 100.999 | 2.373.410 | 5,54 |
| Pamplona C. Histórico, SAU | 683.561 | -214.291 | 1.018.751 | 3.860.140 | 17.617.104 | 4,3 |
| Etxez Etxeko Laguntza Zerbitzua Pertsona Bakarreko Sozietate Mugatua | 0 | -124.486 | 6.071.866 | 0 | 618.225 | 163,57 |
| Animsa | 8.834.259 | 1.700 |  | 20.100 | 1.720.702 | 113 |
| Mercairuña SA | 1.231.134 | 179.994 |  | 89.426 | 9.367.635 | 11,01 |

* Fundazioak:

|  |  |  |  |  |  |  |
| --- | --- | --- | --- | --- | --- | --- |
| Fundazioa | Jardueraren diru-sarrerak | Ekitaldiko emaitza | Udal-dirulaguntzak | Epe luzeko zorpetzea | Ondare  garbia | Batez besteko plantilla, 2022 |
| Gayarre Antzokia | 1.692.573 | -46.325 | 960.000 | 0 | 438.118 | 15 |

Udala sarturik dago Iruñerriko Mankomunitatean, eta haren bidez kudeatzen ditu uraren ziklo integralaren zerbitzuak (ur hornidura eta behe presioko saneamendua), hiri hondakin solidoen bilketa eta tratamendukoak eta hiri garraiokoak (autobus- eta taxi-zerbitzuak). Hiri-garraiorako haren alde aitortutako gastua 3,66 milioikoa izan da 2022an.

Udalak ematen dituen zerbitzuak eta horiek emateko modua honako hauek dira:

|  |  |  |  |  |  |  |  |
| --- | --- | --- | --- | --- | --- | --- | --- |
| Zerbitzua | Zuzeneko kudeaketa | | | | Zeharkako  kudeaketa: | | Mankomunitatea |
| Udala | | Erakunde autonomoak | Enpresa publikoa | Zerbitzu-kontratua | |
| Argiteria publikoa | x | |  |  | x |  | |
| Hilerria | x | |  |  |  |  | |
| Hiri-hondakinak bildu eta tratatzea |  | |  |  |  | x | |
| Bide-garbiketa | x | |  |  | x |  | |
| Uraren ziklo integrala |  | |  |  |  | x | |
| Estolderia | x | |  |  |  |  | |
| Parke publikoa | x | |  |  | x |  | |
| Liburutegia-ludoteka | x | |  |  |  |  | |
| Gizarte zerbitzuak |  | |  | x |  |  | |
| Kirol instalazioak | x | |  |  | x |  | |
| Bidaiarientzako hiri barruko garraio kolektiboa |  | |  |  |  | x | |
| Hirigintza | x | | x | x |  |  | |
| Udaltzaingoa | x | |  |  |  |  | |
| Ingurumena | x | |  |  | x |  | |
| Kulturaren sustapena eta kultur ekipamenduak | x | |  |  | x |  | |
| Ikastetxe publikoak mantentzea | | x |  |  |  |  | |
| Merkatua |  | |  | x |  |  | |
| Berdintasunaren sustapena | x | |  |  |  |  | |
| Turismo-jardueraren sustapena | x | |  |  |  |  | |
| Merkataritza ibiltaria | x | |  |  |  |  | |
| 0-3 urtekoen ikastetxeak |  | | x |  |  |  | |

3. gehigarria. Arau-esparrua

Iruñeko Udalari 2022ko ekitaldian aplikatzekoa zaion araubide juridikoa, funtsean, honako hauek osatzen dute:

*Estatuko arauak*

* 7/1985 Legea, apirilaren 2koa, toki araubidearen oinarriak arautzen dituena.
* 38/2003 Lege Orokorra, azaroaren 17koa, dirulaguntzei buruzkoa.
* 3/2004 Legea, abenduaren 29koa, merkataritza-eragiketetarako berankortasunaren aurkako neurriak ezartzen dituena.
* 2/2012 Lege Organikoa, apirilaren 27koa, aurrekontu-egonkortasunari eta finantza-iraunkortasunari buruzkoa, eta hura garatzeko araudia.
* 39/2015 Legea, urriaren 1ekoa, Administrazio Publikoen Administrazio Prozedura Erkideari buruzkoa.
* 40/2015 Legea, urriaren 1ekoa, Sektore Publikoaren Araubide Juridikoari buruzkoa.
* 20/2021 Legea, abenduaren 28koa, Enplegu publikoan behin-behinekotasuna murrizteko presako neurriei buruzkoa.
* 2022rako Estatuko Aurrekontu Orokorrei buruzko abenduaren 28ko 22/2021 Legeari dagokionez aplikatzekoak diren xedapenak, sektore publikoaren zerbitzuko langileria-gastuen arloan.

*Foru araudia eta toki erakundekoa*

* 6/1990 Foru Legea, uztailaren 2koa, Nafarroako Toki Administrazioari buruzkoa.
* 251/1993 Legegintzako Dekretua, abuztuaren 30ekoa, Nafarroako Administrazio Publikoen zerbitzuko langileen estatutuaren testu bategina onesten duena.
* Nafarroako toki ogasunei buruzko martxoaren 10eko 2/1995 Foru Legea.
* 2/2018 Foru Legea, apirilaren 13koa, kontratu publikoei buruzkoa.
* Kontabilitatearen eta aurrekontuen arloan, araubide juridikoa Nafarroako Toki Administraziorako aurrekontu eta gastu publikoari eta kontabilitateari buruzko 1998ko irailaren 21eko 270 eta 272 Foru Dekretuetan ezartzen da, bai eta Nafarroako toki entitateen aurrekontu egitura onesten duen irailaren 23ko 234/2015 Foru Dekretuan ere.
* 1998ko erregelamendu organikoa
* Udalaren 2021eko aurrekontuaren exekuzio oinarri luzatuak.
* Udal-ordenantzak.

4. gehigarria. Salbuespenei buruzko informazio gehigarria

Udalean mugaeguneratutako kontratuak, udal-arloetako idazkari teknikoek bidali diguten informazioaren arabera, honako hauek dira:

|  |  |  |  |  |
| --- | --- | --- | --- | --- |
| Kontratuaren xedea | Alorra | Gastua (2022) | Muga-eguna | Adjudikazioa |
| Civivoxetako jardueren kudeaketa eta programazioa | Kultura eta Berdintasuna | 2.045.630 | 2022/03/31 |  |
| Civivox sareko eraikinen garbiketa | Kultura eta Berdintasuna | 437.760 | 2018/12/31 |  |
| Emakumeei IKTen inguruko informazioa, prestakuntza eta aholkularitza emateko programa | Kultura eta Berdintasuna | 28.467 | 2021/05/31 | 2022/04/04 |
| Familia esku-hartzea haurren sustapen, arreta eta babesaren arloan | Gizarte zerbitzuak | 728.656 | 2021/12/31 | 2023/05/30 |
| Familia esku-hartzea emakumeen eta haien seme-alaben arreta integralaren arloan | Gizarte zerbitzuak | 363.402 | 2021/12/31 | 2023/05/31 |
| Etxerik gabeko pertsonen udal-zerbitzuaren kudeaketa | Gizarte zerbitzuak | 569.543 | 2020/12/31 | 2022/06/06 |
| Udaltzaingoaren furgoien alokairua | Herritarren segurtasuna | 4.143 | 2021/05/09 | 2022/01/24 |
| Aranzadi KEn eta S. Jorgen atezaintza, mantentze-lan, garbiketa eta sorospenaren kudeaketa | Kirola | 270.552 | 2022/09/15 | 2023/05/30 |
| Zerbitzu energetikoak eta udal-eraikin eta -igogailuen mantentze-lanak | Hiri-kontserbazioa | 8.453.395 | 2019/12/31 |  |
| Energia-hornidura Civivoxetan eta kiroldegietan | Hiri-kontserbazioa | 1.007.768 | 2022/03/31 |  |
| Argiteria publikorako eta semaforoetarako energia elektrikoa | Hiri-kontserbazioa | 1.806.003 | 2022/07/31 | 2023/09/27 |
| B, C eta D eremuetako berdeguneen mantentze-lanak | Hiri-kontserbazioa | 1.942.736 | 2022/03/31 | 2023/09/04 |
| Bide garbiketa (1. sorta) | Hiri-kontserbazioa | 2.940.659 | 2022/08/31 |  |
| Bide garbiketa (2. sorta) | Hiri-kontserbazioa | 121.257 | 2022/10/31 |  |
| Iturri apaingarrien garbiketa (3. sorta) | Hiri-kontserbazioa | 112.336 | 2022/06/14 |  |
| Aldamioak lagatzeko kontratua | Hirigintza | 119.640 | 2018/12/31 |  |
| Sarasate pasealekuko komunen garbiketa | Osasuna | 48.809 | 2020/07/31 | 2023/02/06 |
| Guztira |  | 21.000.756 |  |  |

Erakunde autonomoetan, honako hauek dira mugaeguneratutako kontratuak:

|  |  |  |  |
| --- | --- | --- | --- |
| Kontratuaren xedea | Erakunde autonomoak | Gastua (2022) | Muga-eguna |
| Bulegoen eta JM eskolaren garbiketa | Haur Eskolak | 26221 | 2005/06/30 |
| Bulegoen garbiketa | Hirigintzako Gerentzia | 22.210 | 2009/12/31 |
| Lan-aholkularitza | Hirigintzako Gerentzia | 3.325 | 2003/12/31 |

5. gehigarria. Erregulartasun-fiskalizazioko beste ohar eta aurkikuntza batzuk

Ondoren, ohar eta iruzkin batzuk gehitu ditugu, bai eta Ganbera honen ustez fiskalizazio-txosten honen hartzaile eta erabiltzaileentzat interesgarri gerta daitekeen informazio gehigarriren bat ere.

Halaber, txostenak jasotzen ditu Ganbera honen ustez Udalaren eta haren mendeko erakundeen kudeaketa ekonomiko-administratiboa hobetzeko beharrezkoak diren gomendioak.

5.1. Aurrekontu orokorra eta finantzen egoera bateratua

Udaleko Osoko Bilkurak ez zuen onetsi 2022ko ekitaldirako aurrekontu orokorra. 2021eko abenduaren 31ko Alkatetzaren Erabakiaren bidez, Udalaren eta haren erakunde autonomoen 2021eko aurrekontuaren luzapena onetsi zen, gastu eta diru-sarreren hasierako aurreikuspen hauekin:

|  |  |
| --- | --- |
| Entitatea | Hasierako aurreikuspenak |
| Iruñeko Udala | 200.012.328 |
| Hirigintzako Gerentzia | 10.760.900 |
| Haur eskolak | 9.591.843 |

Udalaren eta haren erakunde autonomoen aurrekontu bateratuak, bateratze-doikuntzen ondoren, 208,36 milioiko gastu eta diru-sarreren hasierako aurreikuspena zuen.

Aurrekontu-aldaketek 63,75 milioi jo zuten, hasierako kredituen ehuneko 31, eta horietatik 21,25 milioi 2021eko abenduaren 31n gastu orokorretarako zegoen diruzaintza-gerakinarekin finantzatu ziren. Gastu-aldaketen ehuneko 66 kapital-gastuei dagokie, eta ehuneko 34, funtzionamendu-gastuei.

*Aurrekontu-likidazioa*

Udalaren eta haren erakunde autonomoen 2022ko ekitaldiko aurrekontu bateratuaren likidazioak eta aurreko ekitaldiarekiko alderaketak honako adierazle hauek ditu:

|  |  |  |  |
| --- | --- | --- | --- |
| Adierazleak | 2021 | 2022 | Aldea (%) |
| Guztizkoa, aitortutako eskubide garbiak | 241.660.051 | 270.093.565 | 12 |
| Guztizkoa, aitortutako betebehar garbiak | 255.110.762 | 250.626.509 | -2 |
| Diru-sarrera arruntak (1etik 5era) | 222.623.226 | 229.736.244 | 3 |
| Funtzionamendu-gastuak (1, 2 eta 4) | 193.424.046 | 208.035.803 | 8 |
| Kapitaleko diru-sarrerak | 18.905.933 | 25.186.251 | 33 |
| Kapitaleko gastuak | 51.314.418 | 34.376.651 | -33 |
| Saldo ez-finantzarioa | -3.646.256 | 12.112.870 | 432 |

Aurreko datu horiek kontuan hartuz, honako hauek azpimarratu behar ditugu:

* 2022an, aitortutako eskubide bateratuak 270,09 milioi ziren.

Aitortutako eskubideen ehuneko 41 transferentzia arruntei dagokie, ehuneko 26 zergei, eta ehuneko 17 tasei, prezio publikoei eta bestelako diru-sarrerei.

2022ko eskubide aitortuak aurreko ekitaldikoak baino % 12 handiagoak izan ziren. Aipagarria da 15 milioiko finantza-pasiboak hitzartu zirela, eta zuzeneko zergak ehuneko 12 handitu zirela.

* 2022an, gastu bateratuak 250,63 milioi izan ziren.

Aitortutako betebehar guztien ehuneko 43 langileria gastuei dagokie, ehuneko 33 ondasun eta zerbitzuetan egindako gastu arruntei, eta ehuneko 12 inbertsioei.

2022an aitortutako betebeharrak aurreko ekitaldikoak baino ehuneko bi txikiagoak izan ziren. Aipagarria da inbertsioen ehuneko 34ko beherakada, eta, bestalde, ondasun eta zerbitzuetan egindako gastu arrunten ehuneko 12ko igoera.

* 2022an lortutako aurrekontuko saldo ez finantzarioa 12,11 milioi izan zen, eta, aldiz, aurreko ekitaldian 3,65 milioiko saldo negatiboa egon zen. Aldaketa horren arrazoia da kapitaleko diru-sarrerak 6,28 milioi handitu direla eta kapitaleko gastuak 16,94 milioitan murriztu direla.

Taula honetan ageri dira Udalaren eta haren erakunde autonomoen gastuen xedea eta finantzaketa, ehunekotan, eta aurreko ekitaldiarekiko alderaketa:

|  |  |  |  |  |  |
| --- | --- | --- | --- | --- | --- |
| Gastuaren izaera | %  2021 | %  2022 | Finantzaketa iturria | %  2021 | %  2022 |
| Langileak | 41 | 43 | Tributu bidezko diru-sarrerak | 38 | 36 |
| Ondasun eta zerbitzuetan egindako gastu arruntak | 29 | 33 | Transferentziak | 51 | 46 |
| Transferentziengatiko gastuak | 8 | 9 | Ondare diru-sarrerak eta bestelako diru-sarrerak | 11 | 12 |
| Inbertsio errealak | 18 | 12 | Finantza-pasiboak |  | 6 |
| Finantza-zama | 4 | 3 |  |  |  |
| Guztira | 100 | 100 |  | 100 | 100 |

Aipagarria da ondasun eta zerbitzuetako gastu arrunten pisua ehuneko lau igo dela 2021eko ekitalditik 2022kora, eta langileria-gastuena, berriz, bi puntu; inbertsioak, aldiz, ehuneko sei murriztu dira.

Finantzaketa-iturri nagusiak transferentziak eta tributuak dira, diru-sarrera guztien ehuneko 46 eta 36, hurrenez hurren. Horrez gain, 2022ko ekitaldian, 2021ean ez bezala, pasibo finantzarioak hitzartu ziren; hain zuzen, aitortutako eskubide guztien ehuneko sei.

*Finantza-egoera bateratuaren azterketa:*

|  |  |  |  |  |
| --- | --- | --- | --- | --- |
| Adierazlea | | 2021 | 2022 | Aldea (%) |
| Aurrezki gordina | | 29.199.180 | 21.700.441 | -26 |
| Finantza-zama | | 10.224.482 | 8.044.636 | -21 |
| Aurrezki garbia | | 18.974.698 | 13.655.805 | -28 |
| Finantza-zamaren indizea | | % 5 | % 4 | -24 |
| Aurrezki gordinek diru-sarrera arrunten gainean zenbat egiten duten % | | 13\_ | 9\_ | -28 |
| Zor bizia | | 36.171.121 | 43.523.656 | 20 |
| Zorpetze maila (zor bizia/diru-sarrera arruntak) | | % 16 | % 19 | 17 |
| Aurrekontu-emaitza doitua | | 3.859.435 | 26.062.465 | 575 |
| Gastu orokorretarako diruzaintzako gerakina | | 28.561.297 | 35.615.886 | 25 |
| Autonomia fiskala (tributuak/aitortutako eskubide garbiak) | | % 38 | % 36 |  |
| Kobratzea zalantzazkoa den zordunen indizea (kobratzea zalantzazkoa den zordunen saldoa/kobratzeko dauden zordunak) \*100 | % 46 | | % 44 |  |

Aurreko taulatik, honako alderdi hauek aipatu behar ditugu:

Aurrezki gordin bateratua 21,7 milioi izan zen, 2021ean baino ehuneko 26 gutxiago. Jaitsiera horren arrazoia da funtzionamendu-gastuak diru-sarrera arruntak baino proportzio handiagoan igo direla, ehuneko zortzi eta ehuneko bi, hurrenez hurren.

2022an, aurrezki garbi bateratua 13,66 milioi izan zen. Horrek adierazten du Udalak eta haren erakunde autonomoek baliabide arrunten soberakina dutela, behin funtzionamendu-gastuak eta finantza-karga ordainduta.

2022ko abenduaren 31n, zor bizia 43,52 milioi da, eta horietatik 40,55 milioi Iruñeko Udalari dagozkio, eta 2,97 milioi Hirigintzako Gerentzia erakunde autonomoari.

2022ko abenduaren 30ean, Udalak bi mailegu hitzartu zituen, 15 milioikoak guztira, sei hilabeteko euriborrarekiko interes aldakorrekoak eta 15 urteko eperako, 2 urteko gabealdiarekin, 15,47 milioi jotzen zuten inbertsioak –Osoko Bilkurak 2022ko otsailaren 3an hartutako erabakiaren bidez onetsiak– finantzatzeko.

Maileguei dagokienez, aurreikusitako 25 milioien aldean, 15 milioi hitzartu ziren exekutatutako inbertsioak finantzatzeko eta "2022ko itxieran gastu orokorretarako gerakin-maila handi bati eusteko, oso beharrezkoa 2023ko aurrekonturako aurreikusitako luzapen-egoeran".

2022ko uztailean, Fitch Rating kreditua sailkatzeko agentziak epe luzerako zorrari A maila perspektiba egonkorrarekin kalifikazioa eman zion.

* 2022an lortutako aurrekontu-emaitza doitua 26,07 milioi izan zen, eta 2021ean, aldiz, 3,86 milioi. Aldaketa esanguratsu horren arrazoia da aitortutako eskubideak ehuneko 12 handitu direla, aitortutako betebeharrak ehuneko bi murriztu direla eta diruzaintzako gerakinaren 14,20 milioi erabili direla 2022ko ekitaldiko betebeharrak finantzatzeko, 2021ean baino 8,39 milioi gehiago.
* 2022ko gastu orokorretarako diruzaintzako gerakina 35,62 milioi da, 2021ekoa baino ehuneko 25 handiagoa, batez ere 2022an hitzartutako maileguengatik; horrek adierazten du likidezia dagoela hurrengo ekitaldietan aurrekontu-aldaketak finantzatzeko.

19,30 milioi kobrantza zalantzagarriko zorduntzat jo dira, hau da, 2022ko abenduaren 31n kobratzeke zeuden aurrekontu-eskubideen ehuneko 44.

Azken finean, 2022ko finantza-egoera bateratua saneatua da; funtzionamendu-gastuei eta finantza-kargari aurre egiteko baliabide arrunt nahikoak sortu dira. Gastu orokorretarako diruzaintzako gerakina 35,62 milioi da, eta horietatik 15 milioi 2022an hitzartutako zorpetzeari dagozkio.

Dena den, 2022ko abenduaren 31n, zor bizia 43,52 milioi da, aurreko ekitaldikoa baino ehuneko 20 handiagoa. Gainera, funtzionamendu-gastuak diru-sarrera arruntak baino proportzio handiagoan igo dira, eta kapitaleko gastuak, berriz, 2021eko ekitaldikoak baino ehuneko 33 txikiagoak izan dira.

Nabarmentzekoa da 2022ko ekitaldiko gastuen zenbateko esanguratsua, bai gastu arruntena, bai kapitaleko gastuena, diruzaintzako gerakinarekin finantzatua, 14,20 milioi, eta, ondorioz, diruzaintzako gerakin likidoa murriztu da.

*Aurrekontu-egonkortasuna eta finantza-iraunkortasuna*

Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoa aplikatzearen ondorioetarako, tokiko administrazio publikotzat hartzen dira, Nazio eta Eskualde Kontuen Europako Sistemaren arabera, honako erakunde hauek: udala bera, haren erakunde autonomoak, merkatuz kanpoko udal-sozietate publikoak (Iruñea Centro Histórico-Iruña Biziberritzen SA, Etxez Etxeko Laguntza Zerbitzua SLU eta Animsa) eta Gayarre Antzokia Fundazioa.

Pandemiak eragindako krisiaren ondorioz, Europako Batzordeak Egonkortasun eta Hazkunderako Itunaren babes-klausula orokorra aplikatu zuen 2020an, eta luzatu egin zuen 2021, 2022 eta 2023ko ekitaldietarako.

2021eko irailaren 13an, Kongresuaren Osoko Bilkurak ikusi zuen pandemiaren ondorioz Espainia ezohiko larrialdi-egoera batean zegoela, eta horrek 2022an zerga-arauak etetea ekarri zuela, eta indarrik gabe utzi zirela aurrekontu-egonkortasunaren, gastu-arauaren eta finantza-jasangarritasunaren helburuak.

Mantendu egiten dira zorpetze-eragiketak baimentzeko araubidea eta merkataritza-zorraren iraunkortasuna betetzeko betebeharrak.

* Aurrekontu Egonkortasunari eta Finantza Iraunkortasunari buruzko Lege Organikoaren ondorioetarako administrazio publikotzat jotako entitateen multzoak 48,15 milioiko zor bizia zuen 2022ko abenduaren 31n (40,54 milioi Udalak; 2,98 milioi Hirigintzako Gerentziak, eta 4,63 milioi Pamplona Centro Histórico-Iruña Biziberritzen SAk). Diru-sarrera arrunten ehuneko 20,69ko zorpetze-maila da, zorpetze-eragiketak baimentzeko ezarritako ehuneko 75eko mugaren azpitik, eta aurrezki garbi positiboa zuen.
* Toki-erakundeek sinatzen dituzten kreditu-eragiketek finantza-zuhurtasunaren printzipioa bete behar dute, eta horrek esan nahi du zenbait baldintza bete behar dituztela haien arriskua eta kostua minimizatzeko.

2022an hitzartutako zorpetze-eragiketen gehieneko kostuak, guztira 15 milioikoak, ez du gainditu Estatuaren finantzaketa-kostua eragiketaren batez besteko epean 75 oinarrizko puntu gehituta.

* Merkataritza-zorraren iraunkortasunari dagokionez, eta kontu-hartzaileak jakinarazi duenez, hornitzaileei ordaintzeko batez besteko epeak ez du gainditu berankortasunari buruzko araudian aurreikusitako 30 eguneko gehieneko epea, honako taula honetan ikus daitekeen bezala:

|  |  |
| --- | --- |
| Hiruhilekoa | Hornitzaileei ordaintzeko batez besteko epea |
| Lehenengoa | 23,33 |
| Bigarrena | 18,58 |
| Hirugarrena | 27,49 |
| Laugarrena | 24,64 |

5.2. Iruñeko Udala

5.2.1 Barne-kontrola

Nafarroako Toki Ogasunei buruzko martxoaren 10eko 2/1995 Foru Legeak udalaren kudeaketa ekonomikoaren barne-kontrola ezartzen du, hiru adieratan: kontu-hartzailetza funtzioa, finantza-kontrolaren funtzioa eta eraginkortasunaren kontrolaren funtzioa.

Foru Komunitatearen esparruan, ez da erregelamenduz garatu barne-kontrolaren erregulazioa. Ez da hori gertatu estatuaren esparruan; izan ere, Toki sektore publikoko entitateen barne-kontrolaren araubide juridikoa arautzen duen apirilaren 28ko 424/2017 Errege Dekretua onetsi zen.

Udalaren barne-kontrolari dagokionez, funtzio kontu-hartzailea baino ez da gauzatzen, ez finantza-kontrola (udalaren mendeko erakundeetan egiten dena, kontuen eta legezkotasunaren auditorien bidez), ez eraginkortasunaren kontrola.

Kontu-hartzailetza lana, esku hartutako gastu-espediente guztietan agertzen den bezala, gastua onartzen duen organoa eskuduna dela eta kontabilizatzen den partida egokia dela egiaztatzean datza. Egiaztapen horiek gastu guztiei dagokienez egiten dira, langileriakoak salbu, horiek ez baitira fiskalizatzen.

Kontu-hartzailetzak ez ditu langileria gastuak fiskalizatzen; izan ere, kontu orokorrari buruzko kontu-hartzailearen txostenaren arabera, aldez aurreko fiskalizazioa egin ahal izateko, onartu aurretik partida edo lotura juridiko bakoitzari aplikatutako gastuaren kuantifikazioa eduki beharko litzateke. Langileria gastuek 2022an aitortutako betebeharren guztizkoaren ehuneko 39 egiten dute, eta horiek fiskalizatzea derrigorrezkoa eta beharrezkoa da.

Bestalde, Osoko Bilkurak ez du zehaztu zein alderdi –kudeaketa-prozesuan duten eragina dela eta– egiaztatu beharko liratekeen. Esku-hartze mugatuaren xedea ez da gero lagin bat hartzea eta esku-hartze oso bat egitea; beraz, ez da txosten idatzi bat egiten, Osoko Bilkurara bidali beharko litzatekeena organo kudeatzaileek, kasua bada, ateratako ondorioekin eta oharrekin.

Egiaztatu dugunez, jasota daude esku-hartzearen barne-txostenak, sinatu gabeak eta espedientean sartu gabeak, zeinetan beste alderdi batzuk aztertzen baitira, organoaz eta partidaz gain, baina espedientean ez da adierazten zer jarduketa egin diren.

Diru-sarrerak ez dira fiskalizatzen.

Kontu-hartzailetzako organoak ez du eragozpenik adierazi kontu-hartzailetzako eginkizuna betetzean.

*Gure gomendioak:*

* *Osoko Bilkurak adostu dezala zein alderdi, kudeaketa-prozesuan duten eragina dela-eta, egiaztatu behar diren kontu-hartzailetzako eginkizun mugatuan.*
* *Beharrezkoak diren barne-prozedurak egokitzea, Kontu-hartzailetzak langileria gastuen fiskalizazioa egin ahal izan dezan*

5.2.2 Aurrekontuaren betearazpena

2022an udalean aitortutako betebeharrak 247,11 milioi izan ziren. Kapitulu ekonomikoen arabera, honako hauek nabarmentzen dira: ehuneko 39 langileria gastuak dira; ehuneko 33 ondasun eta zerbitzuetan egindako gastu arruntak; ehuneko 13 transferentzia arruntak, eta ehuneko hamar inbertsioak.

Behin betiko kredituen ehuneko 95 exekutatu ziren, eta kapitaleko gastuen exekuzio-maila ehuneko 77 izan zen.

Sailkapen funtzionalari dagokionez, honako gastu-politika hauek nabarmentzen dira: “herritarren segurtasuna eta mugikortasuna” (% 18), “hezkuntza” (% 11), “etxebizitza eta hirigintza” (% 10), “pentsioak” (% 10) eta “gizarte-zerbitzuak eta gizarte-sustapena” (% 9).

2022an aitortutako betebeharrak 2021ean aitortutakoak baino ehuneko bost handiagoak izan ziren, batez ere ondasun eta zerbitzuetan egindako gastu arruntak ehuneko 12 igo zirelako eta transferentzia arrunten ondoriozko gastuak ehuneko 17 igo zirelako. Aipagarria da pasibo finantzarioetan egindako gastuak ehuneko 26 murriztu zirela.

2022an udalean aitortutako eskubideak 266,51 milioi izan ziren. Kapitulu ekonomikoen arabera, honako hauek nabarmentzen dira: ehuneko 42 transferentzia arrunten bidezko diru-sarrerak dira; ehuneko 27 zergak, eta ehuneko 16 tasak, prezio publikoak eta beste diru-sarrera batzuk.

2022an aitortutako eskubideak 2021eko ekitaldikoak baino ehuneko 16 handiagoak izan ziren, batez ere 15 milioiko zorpetzea hitzartu zelako eta Europar Batasuneko 9,9 milioiko dirulaguntzak jaso zirelako.

5.2.3 Langileria gastuak

Udalaren langileria gastuak 95,83 milioi izan ziren, 2021ean baino ehuneko bat gehiago. Haien betetze-maila behin betiko kredituen ehuneko 99 izan zen. 2022ko ekitaldian aitortutako betebehar guztien ehuneko 39 egiten dute.

Hauxe da horien sailkapen ekonomiko eta organikoa:

|  |  |  |  |  |
| --- | --- | --- | --- | --- |
| Kontzeptu ekonomikoa | ABG, 2021 | ABG, 2022 | Aldea | Aldea (%)  22-21 |
| Gobernu-organoen ordainsariak | 1.057.181 | 1.102.699 | 45.518 | 4 |
| Behin-behineko langileen ordainsariak | 2.317.950 | 2.267.008 | -50.942 | -2 |
| Funtzionarioen oinarrizko ordainsariak | 30.626.137 | 31.339.484 | 713.347 | 2 |
| Funtzionarioen ordainsari osagarriak | 12.806.708 | 13.250.229 | 443.521 | 3 |
| Funtzionarioen beste ordainsari batzuk | 2.549.235 | 3.505.077 | 955.842 | 37 |
| Lan-kontratudun finkoen ordainsariak | 1.228.760 | 1.485.556 | 256.796 | 21 |
| Aldi baterako lan-kontratupekoen lansariak | 6.426.170 | 3.783.647 | -2.642.523 | -41 |
| Lan-kaleratzeen kalte-ordainak | 0 | 71.089 | 71.089 |  |
| Gizarte-kuotak | 13.635.884 | 13.986.626 | 350.742 | 3 |
| Pentsioak eta gizarte-prestazioak | 23.189.483 | 24.255.350 | 1.065.867 | 5 |
| Langileen gizarte gastuak | 298.810 | 291.566 | -7.244 | -2 |
| Famila-osagarria | 488.716 | 495.369 | 6.653 | 1 |
| Guztira | 94.625.034 | 95.833.699 | 1.208.665 | 1 |

|  |  |  |  |  |
| --- | --- | --- | --- | --- |
| Sailkapen organikoa | ABG, 2021 | ABG, 2022 | Aldaketa | 22/21 aldea (%) |
| Alkatetza | 685.815 | 684.682 | -1.133 | -0,2 |
| Gobernu estrategikoa, merkataritza eta turismoa | 2.296.415 | 2.379.935 | 83.520 | 4 |
| Ogasuna | 2.668.416 | 2.748.493 | 80.077 | 3 |
| Giza baliabideak | 27.194.017 | 28.484.363 | 1.290.346 | 5 |
| Hirigintza, etxebizitza eta osasuna | 4.770.299 | 5.053.639 | 283.340 | 6 |
| Proiektuak, obrak, mugikortasuna, jasangarritasuna | 1.672.690 | 1.836.933 | 164.243 | 10 |
| Hiri-kontserbazioa | 3.793.585 | 3.817.226 | 23.641 | 0,6 |
| Kultura eta berdintasuna | 2.277.924 | 3.297.801 | 1.019.877 | 45 |
| Herritarren segurtasuna | 23.008.050 | 24.855.126 | 1.847.076 | 8 |
| Gizarte zerbitzuak | 17.139.469 | 13.053.259 | -4.086.210 | -24 |
| Komunitate-ekintza, lankidetza eta kirola | 2.387.594 | 2.599.789 | 212.195 | 9 |
| Hezkuntza, partaidetza eta gazteria | 6.730.761 | 7.022.452 | 291.691 | 4 |
| Guztira | 94.625.034 | 95.833.699 | 1.208.665 | 1 |

Langileria gastuen ehuneko 50 funtzionarioen ordainsariei dagokie, ehuneko 25 pentsioei eta gizarte-prestazioei, eta ehuneko 15 gizarte-kuotei. Sailkapen organikoari dagokionez, gastuaren ehuneko 30 Giza Baliabideei dagokie –horri egozten zaizkio pentsioak eta gizarte-prestazioak–, ehuneko 26 Herritarren Segurtasunari eta ehuneko 14 Gizarte Zerbitzuei.

2022ko ekitaldiko langileria gastuak ehuneko bat, 1,21 milioi, igo dira 2021eko ekitaldiarekin alderatuta. Honako arrazoi hauengatik gertatu da nagusiki:

* 2022ko ekitaldirako onetsitako ehuneko 3,5eko soldata-igoera.
* Pentsioen eta gizarte-prestazioen gastuen igoera, % 1,6ko atzerapenen eta ehuneko 2,5eko ordainsari-igoeraren ondorioz.
* Aldi baterako lan-kontratudun langileen ordainsarien eta gizarte-zerbitzuen alorreko langileria gastuen kontzeptua murriztu egin da 2021eko azaroan Iruñeko Etxez Etxeko Laguntza Zerbitzua Pertsona Bakarreko Sozietate Mugatua (aurrerantzean ELZ) udal-sozietatean udaleko 198 pertsona subrogatu zirelako, eta 2022ko abendutik aurrerako ondorioekin, 178 Udalaren plantillan sartu ziren berriz.
* «Funtzionarioen beste ordainsari batzuk» kontzeptuaren eta kultura eta berdintasun alorreko gastuaren igoera 2021ean egin ez ziren San Fermin festei lotutako ordainsariei zor zaie, hala nola jaiegunak eta aparteko orduak, besteak beste.

Honako hauek dira langileria gastuen fiskalizaziotik atera ditugun ondorioak:

* Ez da aldez aurreko fiskalizazioa egin, ezta langileria gastuen ordainketaren kontu-hartzailetza materiala ere.
* Udalak ez du ezarrita prozedura eraginkor eta aldizkakorik erretiro-, alarguntza- eta zurztasun-pentsioen langile onuradunek baldintzak betetzen dituztela ezagutu eta kontrolatzeko. Pentsio-gastuak 23,87 milioi izan ziren 2022an, eta 843 pentsiodunei dagokie.

Aurrekontua betearazteko oinarrietan honako hau ezartzen da: "erretiratuei eta pentsiodunei eskatuko zaie, gutxienez, beren bizi-agiria edo NANa aurrez aurre aurkez dezatela –egiaztapen bereziak eragotzi gabe–, aurtengo maiatzaren 1etik 31ra bitartean. Betekizun hori bete ezean, ez duzue diru-kopuru gehiagorik jasoko zuen kontu korrontean edo libretan”. 2020tik, ez da eskatu betekizun hori.

* Egiaztatu dugu hautetsiei ordaindutako ordainsariak –hurrengo taulan jasoak– zuzenak direla eta justifikatuta daudela.

|  |  |  |  |
| --- | --- | --- | --- |
|  | Kargu-kopurua | Aleko prezioa | Zenbatekoa, guztira |
| Alkatea | 1 | 70.259 | 70.259 |
| Arduraldi esklusiboa duen zinegotzi ordezkaria | 8 | 54.974 | 439.789 |
| Zinegotzi ordezkaria ez den zinegotzia, arduraldi esklusibokoa | 8 | 41.117 | 328.933 |
| Zinegotzi ordezkaria ez den zinegotzia, arduraldi partzialekoa (2/3) | 6 | 27.411 | 164.467 |
| Zinegotzi ordezkaria ez den zinegotzia, arduraldi partzialekoa (% 50) | 1 | 20.558 | 20.558 |
| Bertaratzeak | 3 | 226 | 36.421 |
| Gradua eta bosturtekoa |  |  | 41.159 |
| Bestelako kontzeptuak |  |  | 1.113 |
| Guztira | 27 |  | 1.102.699 |

* Egiaztatu dugu kontabilizatutako langileria gastua bat datorrela nominen aplikazioaren arabera kalkulatutako eta ordaindutako gastuarekin.

Maiatzeko nominako 13 kontzepturen (oinarrizko soldata, osagarriak eta antzinatasuna) 5.242 erregistro berrikusi ditugu; guztira 2,69 milioi, jarduneko 1.247 pertsonari dagozkienak, ordaindutako kontzeptuak plantilla organikoko lanpostuari dagozkion egiaztatzeko. Hauexek dira ondorioak:

Ordaindutako ordainsari-kontzeptuak plantillan sartutako lanpostuei dagozkie, plantilla organikoan jasotzen ez diren honako osagarri hauek izan ezik –baina, oro har, Tokiko Gobernu Batzarraren erabakietan edo udal-ebazpen edo -txostenetan oinarrituta daude–:

a) Hamar pertsonak enplegu publikoaren hobekuntzagatik jasotako % 35eko lanpostu-osagarria. Plantillan jasota dagoen osagarria ehuneko 27,07 da.

b) 24 posturi esleitutako “lanpostuaren eginkizunengatiko osagarria” izeneko osagarriak.

c) Bulego estrategikoko zuzendariaren lanpostuaren arduraldi esklusiboagatiko ehuneko 55eko osagarria.

Era berean, plantillan jasota badaude ere, musika-eskolako langileei eta lantegi-eskolako monitoreei ordainsariak ordaindu zaizkie, “irakaskuntza-osagarri” gisa. Osagarri hori Nafarroako Administrazio Publikoen Zerbitzuko Langileen Estatutuaren Testu Bateginean ezarrita dago Foru Komunitateko Administrazioko unibertsitatez kanpoko irakasle funtzionarioentzat.

*Plantilla organikoa*

Udalaren Osoko Bilkurak ez zuen onetsi 2022ko ekitaldirako plantilla organikoa.

Udalaren 2021eko plantillak 1.446 lanpostu zituen. 2022ko abenduaren 1ean, Osoko Bilkurak 2021eko plantilla aldatzea onetsi zuen, ELZko 178 lanpostu sartze aldera, egun horretatik aurrerako ondorioekin, Nafarroako Justizia Auzitegi Nagusiaren epaia betetzeko.

Beraz, 2021erako onartutako eta 2022an aldatutako plantillak 1.624 lanpostu ditu, honako araubide juridiko honekin:

|  |  |
| --- | --- |
| Araubidea | Lanpostuak |
| Behin-behineko langileak | 27 |
| Funtzionarioak | 1.394 |
| Lan-kontratudun langileak | 203 |
| Guztira | 1624 |

Hauxe da lanpostu horien egoera:

|  |  |
| --- | --- |
| Kontzeptua | Udala |
| **Plantillako lanpostuak** | **1.624** |
| Beteta | 1.029 |
| Hutsik | 595 |
| Bete diren lanpostu hutsak | 477 |
| Bete gabeko lanpostu hutsak | 118 |
| Lanpostu hutsak (%) | % 37 |
| Bete diren lanpostu hutsak (%) | % 80 |
| Behin-behinean bete diren lanpostuak (%) | % 32 |

Lanpostu guztien ehuneko 37 hutsik zeuden, eta horietatik ehuneko 80 beterik zeuden.

Tokiko Gobernu Batzarrak bulego estrategikoko zuzendariaren lanpostuaren aldaketa erabaki zuen, baina hura ez zen izapidetu plantilla organikoa aldatzeko ezarritako prozeduraren arabera.

2022ko azaroaren 25ean, Nafarroako Farmazialarien Elkargo Ofizialak gora jotzeko errekurtsoa jarri zuen Nafarroako Administrazio Auzitegian, Udaleko Tokiko Gobernu Batzarrak lanpostuak aldatzeari buruz hartutako erabakiaren aurka. Nafarroako Administrazio Auzitegiaren ustez, plantilla organikoa onestea Osoko Bilkuraren eskumena da, eta lanpostuen zerrenda Estatuko legeriaren berezko tresna juridikoa da, Nafarroako foru legerian jasota ez dagoena, eta zati batean baietsi zuen gora jotzeko errekurtsoa. Udalak administrazioarekiko auzi-errekurtsoa aurkeztu zuen Nafarroako Justizia Auzitegi Nagusian Nafarroako Administrazio Auzitegiaren ebazpenen aurka, baina errekurtsoa ezetsi eta Nafarroako Administrazio Auzitegiaren ebazpena berretsi zuten. Ebatzi gabe dago Udalak aurkeztu zuen kasazio-errekurtso bat, lanpostuen zerrenda/plantilla organikoa onartzeko eskumenei buruzkoa.

*Enplegu-eskaintza publikoa (EEP)*

Tokiko Gobernu Batzarrak 2022ko maiatzaren 12an 192 lanpostuko EEP bat onetsi zuen –maiatzaren 19ko NAOn argitaratua–, 2022ko ekainaren 1a baino lehen aldi baterako enplegua egonkortze aldera, Enplegu publikoan aldibaterakotasuna murrizteko presako neurriei buruzko abenduaren 28ko 20/2021 Legearekin bat. Gerora, EEP hori zuzendu zuten, eta lanpostu bat gehiago sartu zen.

Lege horrekin bat, EEPan sartuko dira aurrekontu-zuzkidura duten eta 2020ko abenduaren 31ren aurreko hiru urteetan gutxienez aldi baterako eta modu jarraituan beteta dauden egiturazko lanpostuak.

Hautaketa-sistema oposizio-lehiaketa izanen da, eta, salbuespen gisa, merezimendu-lehiaketa aurreko baldintzak betetzen dituzten eta 2016ko urtarrilaren 1a baino lehen aldi baterako eta etenik gabe beteta dauden lanpostuetarako.

Hautaketa-prozesua amaitzean, 2024ko abenduaren 31 baino lehen, aldi baterako betetze-tasak egiturazko plazen ehuneko zortzi baino txikiagoa izan beharko du. 2022an, udalean behin-behinekotasun tasa ehuneko 32koa zen.

20/2021 Legean baimendutako egonkortzeko enplegu-eskaintza publikoan sartutako plaza kopurua identifikazioa eta zenbaketa ez zen prozesu automatizatuen bidez egin; aitzitik, informazio hori zehaztu zen, lanpostu bakoitzerako, egindako kontratu guztiak eta kontratatutako pertsona guztiak eskuz egiaztatuta, datak eta betetze-denbora ezagutze aldera. Prozesu hori langileen ordezkaritza-organoekin negoziatu zen (negoziazio-mahaiarekin eta lan-kontratudun langileen batzordearekin).

Aldaketa nagusien artean, zenbait pertsonaren finkotasuna aitortzen duten epaiak direla-eta aldatu zen EEPa, bai eta 2022ko abenduaren 1etik aurrerako ondorioekin udal-plantillan sartutako ELZko lanpostuak sartzeko ere.

2022. urteko egonkortzeko EEPak 265 lanpostu jasotzen ditu guztira, onartutako aldaketen ondoren, eta behin sartuta 2020an onetsitako egonkortzeko EEParen 64 lanpostuak. Merezimendu-lehiaketa eta oposizio-lehiaketa bidez hornituko dira, honako taula honetan adierazten den bezala:

|  |  |  |  |
| --- | --- | --- | --- |
|  | Lanpostuak, guztira | Merezimendu-lehiaketa | Oposizio-lehiaketa |
| Egonkortzea (20/2021 Legea) | 193 | 168 | 25 |
| “2020ko eta 2021eko EEPetan sartutako lanpostuak” | 64 | 60 | 4 |
| Guztira | 257 | 228 | 29 |
| Aldaketa | -12 | -11 | -1 |
| ELZko langileen aldaketa | 20 | 7 | 13 |
| EEPa, aldaketen ondoren | 265 | 224 | 41 |

Giza Baliabideen zuzendariak ebazpen bat onetsi zuen, 2022ko uztaileko NAOn argitaratua, aldi baterako enplegua egonkortzeko enplegu-eskaintza publikoetan sartutako lanpostuetarako sarbide-sistema ezartzekoa.

Tokiko Gobernu Batzarrak 2022ko azaroaren 25ean onetsi zuen egonkortzeko EEPetan eskainitako 265 lanpostu guztien deialdia, legean ezarritako 2022ko abenduaren 31 baino lehen. 2023ko irailaren 30eko datarekin, 91 lanposturendako hautapen-prozedurak abiatu dira, 71 merezimendu-lehiaketa bidez, eta 20 oposizio-lehiaketa bidez.

Horrez gain, Tokiko Gobernu Batzarrak 41 lanpostu ordezteko EEP bat onetsi zuen 2022ko azaroaren 25ean –2022ko abenduaren 15eko NAOn argitaratua–, 2022rako Estatuko Aurrekontu Orokorrei buruzko abenduaren 28ko 22/2021 Legean baimendutako ordezte-tasen arabera. Eskainitako lanpostuetako batek ez zituen betetzen aipatu legean ezarritako betekizunak.

*Langile finkoak hautatzeko deialdiak*

Hainbat lanpostu betetzeko lau deialdi aztertu ditugu. Honako hauek dira azterketaren ondorio nagusiak:

* Prozesuak berdintasun, merezimendu, gaitasun eta publikotasun printzipioen arabera izapidetu dira.
* Plantilla organikoan ez daude jasota instalazioen funtzionamenduko ofizialen 24 lanpostu, barne-igoerako txanda murriztuaren bidez deituak. 2017an “lanpostu-gehikuntzarik gabeko sustapen-deialdiak egitea” adostu zen, eta izendapena 2022an egin zen.
* Udaltzaingoko 14 lanpostu oposizio bidez betetzeko deialdiari dagokionez, gabeziak ikusi ditugu prozesuaren dokumentazioan, hala nola epaimahaiak hartutako erabaki guztiak ez daudela aktan jasota.

*Egin dugun lanaren konklusioak kontuan hartuta, hona gure gomendioak:*

* *Ezartzea erretiro-pentsioen ordainsariak jaso behar dituzten langile pasiboen urteroko egiaztapen efektiborako prozedurak.*
* *Onestea eta argitaratzea ekitaldi bakoitzeko plantilla organikoa eta horren aldaketak, legez ezarritako prozeduraren arabera.*
* *Plantilla organikoan lanpostu guztiak zerrendatzea, plantilla gauzatzeko arau osagarrietan jasotakoak barne, bakoitzak dituen ordainsari-osagarriak aipaturik.*
* *"Irakaskuntza-osagarria" deritzona egokitzea Nafarroako Administrazio Publikoen Zerbitzuko Langileen Estatutuaren Testu Bateginean araututako osagarrietara.*
* *EEPetan sartutako lanpostuak zehazteko prozesu guztiak behar bezala dokumentatzea.*
* *Plantilla organikoan sartzea prozedura murriztuaren bidez deitutako plazak, deialdia onartu aurretik.*

5.2.4. Ondasun eta zerbitzuetan egindako gastu arruntak

Ondasun eta zerbitzuetako gastu arruntak 80,78 milioi izan ziren, 2022ko ekitaldian aintzatetsitako betebehar guztien ehuneko 33, eta behin betiko kredituen ehuneko 96 gauzatu ziren. 2021ean aitortutakoekin alderatuta, ehuneko 12 igo dira; hau da, 8,35 milioi.

Honako hauek dira gastu arrunt nagusiak eta horien aldaketa aurreko ekitaldiarekiko:

|  |  |  |  |  |  |
| --- | --- | --- | --- | --- | --- |
| Kontzeptua | ABG, 2021 | | ABG, 2022 | Aldaketa | 2022/2021 aldea (%) |
| MUGAren kudeaketa-kontratua | | 8.762.757 | 9.865.494 | 1.102.737 | 13 |
| Bide publikoaren garbiketa-kontratua | | 9.544.679 | 9.630.750 | 86.071 | 1 |
| Erabilera publikoko ondasunen mantentze-lanak eta konponketa | | 6.649.531 | 6.711.206 | 61.675 | 1 |
| Eraikinen garbiketa-kontratuak | | 5.733.617 | 5.731.065 | -2552 | 0 |
| Kontratuak, azterlanak eta lan teknikoak | | 5.138.703 | 5.547.062 | 408.359 | 8 |
| Eraikinen gas-kontsumoa | | 2.390.786 | 4.529.640 | 2.138.854 | 89 |
| Argiteria publikoaren kontsumoa | | 2.535.266 | 3.706.848 | 1.171.582 | 46 |
| Zerbitzu informatikoen enkargua | | 3.633.462 | 3.458.445 | -175.017 | -5 |
| Kultur jardueren kudeaketa | | 2.661.628 | 3.047.867 | 386.240 | 15 |
| Bestelako gastu askotarikoak | | 2.883.325 | 3.045.338 | 162.013 | 6 |
| Gizarte-jardueren kudeaketa | 2.831.240 | | 2.914.475 | 83.235 | 3 |
| Eraikinen energia elektrikoa | 1.993.124 | | 2.852.767 | 859.643 | 43 |

2021arekin alderatuta gehien aldatu diren gastu arruntak honako hauek izan dira: eraikinen gas-kontsumoa, argiteria publikoa, MUGAren kudeaketa-kontratua eta eraikinen energia elektrikoko kontsumoa. Hornidura-gastuak igo dira prezioen eta MUGAren kudeaketaren igoeraren ondorioz, aparkatzeko gune arautua zabaldu baita. Sanferminetako gastuak –2021ean ez ziren egin– 1.012.592 euro izan ziren 2022an.

Honako gastu hauek aztertu ditugu:

|  |  |
| --- | --- |
| Kontzeptua | ABG, 2022 |
| Bilketa exekutiboaren kudeaketa | 857.069 |
| Hitzarmena Foru Ogasunarekin | 511.580 |
| Haurrei arreta eskaintzea | 403.261 |
| Eguberritako argiteria eta apainketa | 192.444 |
| Epaia betearaztea | 182.923 |
| Hitzarmena Nasuvinsarekin Txantrean berriztatze energetikoa egiteko | 173.658 |
| Banku-zerbitzuak | 142.296 |
| Gastu juridikoak | 49.435 |
| Kalte-galerengatiko interes legalak | 14.930 |

Gastuak onartuta daude, justifikatuta, esleitutako kontratuan ezarritakoaren arabera fakturatuta, esku hartuta, behar bezala kontabilizatuta eta epean ordainduta, baina hobetu beharreko alderdi hauek nabarmenduko ditugu:

* Tokiko Gobernu Batzarrak 2019an onetsi zuen Udala atxikitzea Nafarroako Foru Ogasunaren eta Nafarroako Udalerri eta Kontzejuen Federazioaren artean 2019ko martxoaren 26an sinatutako Lankidetzarako Esparru Hitzarmenari, Ogasunaren eta Nafarroako udalerrien artean informazioa trukatzeko eta zerga-kudeaketan eta -ikuskapenean lankidetzan aritzeko.

Hitzarmen horren arabera, Tracasa Instrumental SL sozietate publikoak –Foru Komunitateko Administrazioaren ente instrumentala– laguntza teknikoa ematen dio udalari katastroaren mantentzean, tributuen kudeaketan eta ikuskaritzan eta balorazio txostenarekin lotutako jarduketetan. 2022rako adostutako kostu maximoa, egindako orduen arabera, 750.000 euro izan zen. 2022an kontabilizatutako 511.580 euroko gastua urteko lehen hiru hiruhilekoei dagokie.

Ez dago jasota 2022ko ekitaldian emandako laguntza teknikoan benetan egindako orduak kontrolatzeko prozedurarik.

* Nasuvinsa sozietate publikoarekiko 173.658 euroko gastua Txantrea auzoan berriztatze energetikoari dagokionez egindako jarduketei dagokie. Horri dagokionez, Udalak eta Nasuvinsa sozietate publikoak honako lankidetza-hitzarmen hauek sinatu zituzten:

|  |  |  |  |
| --- | --- | --- | --- |
| Hitzarmenaren sinaduraren data | Aurreikusitako jarduketen zenbatekoa | Jarduketen  gauzatze-aldia. | Amaierako balantzearen txostena  aurkezteko eguna |
| 2019ko uztailaren 5a | 96.000 | 2019ko uztailaren 5etik 2020ko uztailaren 5era | 2021eko otsailaren 17a |
| 2021eko abenduaren 28a | 77.658 | 2021eko uztailaren 6tik 2022ko uztailaren 6ra | 2022ko uztailaren 6a |

Hauek dira, besteak beste, Nasuvinsak egin behar dituen jarduketak: auzoko jendearentzako jarduketa-bulegoa mantentzea teknikari egokiekin; berriztatze energetikoko prozesuen dinamizazioan eta parte-hartzean laguntzea, eta jabeen erkidegoei laguntzea.

Bi hitzarmenetan ezartzen denez, indarraldia amaitu ondoren, Nasuvinsak amaierako balantze-txosten bat aurkeztuko du, lortutako emaitzak, konprometitutako jarduketak eta, azkenik, agindutako jarduketak eta egindako gastuen justifikazio ekonomikoa bilduko dituena.

2022ko martxoan aldatu zen 2019an sinatutako hitzarmena, Nasuvinsaren 2019ko eta 2020ko gastuak –2019ko eta 2020ko aurrekontuei esleituak eta 2021ean justifikatuak– 2022ko aurrekontura egokitzekoa.

Amaierako balantze-txostenetan Nasuvinsak bete zituen hitzartutako konpromisoak deskribatzen dira, baina ez dira jasotzen horiek betetzean egindako gastuak, ezta, beraz, horien justifikazio ekonomikoa ere. Udalak ulertu zuen egindako jarduketen bolumenak berez justifikatzen duela gastuen betetzea 2019an eta 2021ean, hurrenez hurren, sinatutako hitzarmenetan aurreikusitako 96.000 eta 77.658 euroak baino askoz handiagoa izatea.

Ez daude jasota hitzarmenetan aurreikusitako jarduerak koordinatzeko sortutako Jarraipen Batzordearen bileren aktak.

* 49.435 euroko gastu juridikoak prokuradore-zerbitzuen kontratu batean oinarrituta daude, zeina 2021eko abenduaren 20an esleitu baitzen 73.920 euroan.

Esleipendunak datuak babesteko Estatuko eta Europako araudia betetzea jaso da kontratuan, kontratua gauzatzeko funtsezko baldintza berezi gisa.

*Kontratazio administratiboa*

Ikastetxe publikoak garbitzeko 2019an esleitutako kontratuaren loteen lagin baten exekuzioa aztertu dugu, 4.310.852 euroko esleipen-prezioan, BEZik gabe. Egiaztatu dugunez, udal-alorrak hainbat kontrol egiten ditu ikastetxe publikoen garbiketa gauzatzeari dagokionez. Hala ere, ordutegia kontrolatzeko ezarritako sistemak ez ditu betetzen baldintza teknikoen agirian eskatutako betekizun guztiak, eta horrek desadostasunak sortzen ditu ikastetxeak garbitzeko egindako orduak zehazterakoan.

Era berean, honako zerbitzu-kontratu hauen lizitazioa, adjudikazioa eta exekuzioa aztertu ditugu:

|  |  |  |  |  |  |
| --- | --- | --- | --- | --- | --- |
| Kontratua | Adjudikatzeko prozedura | Lizitatzaile  kopurua | Lizitazioaren  zenbatekoa  BEZik gabe | Adjudikazioaren  prezioa  BEZik gabe | Merkatzea  (%) |
| Erantzukizun zibileko asegurua | Irekita | 1  1 | 200.000 (1. lotea)  14.999 (2. lotea) | 195.025  13.519 | 2,49  9,87 |
| Herritarren partaidetzako  dinamizazioa | Irekita | 1 | 206.494 | 206.494 | 0 |

Oro har, aztertutako kontratuen lizitazioa eta haien esleipena, bai eta kontratuen exekuzioa ere, kontratuei buruzko legediari jarraituz izapidetu dira, eta gastuak onetsita, kontu-hartzailetzak aztertuta, justifikatuta zuzen kontabilizatuta eta epean ordainduta daude, dinamizazio-kontratuaren bi fakturaren kasuan izan ezik, zeinetan ordaintzeko legezko epea 15 egunez gainditu baita.

Dinamizazio-kontratuaren balio zenbatetsia 1.032.472 eurokoa da, BEZik gabe, eta Europar Batasuneko mugatik gorakoa. Esleipena ez zen argitaratu ez Nafarroako Kontratazioaren Atarian, ez Europar Batasunaren Egunkari Ofizialean.

*Ondorio horiek kontuan hartuta, hona hemen gure gomendioak:*

* *Prozedura bat ezartzea Tracasa Instrumental SL sozietate publikoko langileek zergak kudeatzeko eta ikuskatzeko laguntza teknikoan eta hitzartutako beste jarduketa batzuetan benetan egiten dituzten orduak kontrolatzeko.*
* *Kontratuaren xedeari lotutako kontratuak gauzatzeko baldintza bereziak ezartzea.*
* *Sistema eraginkor eta fidagarri bat ezartzea ikastetxeen garbiketa-kontratuak gauzatzean ordutegia kontrolatzeko.*
* *Kontratuen esleipena Kontratazioaren Atarian argitaratzea eta, balio zenbatetsia Europar Batasuneko atalasea baino handiagoa denean, Europar Batasunaren Aldizkari Ofizialean.*

5.2.5. Transferentzia-gastuak

2022an, Udalak transferentzia arruntei dagozkien 32,05 milioi eta kapital-transferentziei dagozkien 8,17 milioi eman zizkien honako onuradun hauei:

|  |  |  |  |  |  |  |  |
| --- | --- | --- | --- | --- | --- | --- | --- |
| Kontzeptua | | Transferentzia arruntak | | | Kapital-transferentziak | | |
| ABG, 2021 | ABG, 2022 | 22/21 aldea (%) | ABG, 2021 | ABG, 2022 | 22/21 aldea (%) |
| Erakunde autonomoak | | 11.834.500 | 12.933.273 | 9 | 3.274.420 | 4.757.010 | 45 |
| Toki-erakundearen merkataritza-sozietateak | | 2.433.586 | 6.670.092 | 174 | 2.025.000 | 771.428 | -62 |
| Nafarroako Foru Komunitateko Administrazio Orokorra | | 188.917 | 218.790 | 16 | - | - | - |
| Nafarroako Foru Komunitateko enpresa publikoak | | 170.000 | 170.000 | 0 | - | - | - |
| Toki-erakundeak | | 2.571.341 | 3.659.025 | 42 | 241.486 | - | - |
| Enpresa pribatuak | | 2.415.794 | 202.014 | -92 | - | - | - |
| Familiak | | 1.899.860 | 2.429.620 | 28 | 1.571.395 | 2.419.469 | 54 |
| Irabazi asmorik gabeko erakundeak | | 4.923.667 | 4.763.810 | -3 | - | 18504 |  |
| Kanpoan | | 849.993 | 1.003.460 | 18 | 650.000 | 200.000 | -69 |
| Guztira | 27.287.658 | | 32.050.084 | 17 | 7.762.301 | 8.166.412 | 5 |

*Transferentzia arruntak*

Transferentzia arrunten gastuak 32,05 milioi izan ziren, eta ekitaldian aitortutako betebehar guztien ehuneko 13 egiten dute; eta haien betetzea behin betiko kredituen ehuneko 96koa izan da. 2021ean aitortutako gastuei dagokienez, ehuneko 17 igo dira.

Transferentzia arrunten guztizkoaren ehuneko 30 Haur Eskolak erakunde autonomoari eman zaizkio, ehuneko 19 SAD udal-sozietateari, ehuneko 11 Iruñerriko Mankomunitateari hiri-garraiorako, eta ehuneko 10 Hirigintzako Gerentzia erakunde autonomoari.

Honako igoera hauek aipagarriak dira: ehuneko 233 SAD sozietateari egindako transferentziari dagokionez, haren jarduera 2021eko azaroan hasi baitzen; ehuneko 17 Haur Eskolei, eskolatze-tarifen doakotasunak defizita igo baitu, eta ehuneko 42 Iruñerriko Mankomunitateari eskualdeko garraio mankomunatuaren defizitaren igoeraren ondorioz.

Bestalde, merkataritzako alorrak enpresei egindako transferentziak ehuneko 98 murriztu dira 2021ean pandemiaren ondoriozko enpresa-sektorearen krisia arintzeko emandako dirulaguntzen murrizketaren ondorioz.

*Kapital-transferentziak*

Kapital transferentzietako gastuak 8,17 milioi izan ziren Ekitaldian aitortutako betebehar guztien ehuneko hiru dira, eta haien betetze-maila behin betiko kredituen ehuneko 69koa izan da.

2021ean sortutako kapital-transferentziekin alderatuta, ehuneko bost igo dira. Aldaketen artean, honako hauek nabarmentzekoak dira: % 70 igo dira Hirigintzako Gerentzia erakunde autonomoari egindako transferentziak; hiri-birgaitzearen kontzeptuan familiei egindako transferentziak % 55 igo dira, eta 2022an ez zaio ekarpenik egin Comiruña merkataritzako udal-sozietateari.

Sozietate publikoei egindako 771.428 euroko ekarpena PCH-IB SAU udal-sozietateari egindako transferentziari dagokio, sozietateak Etxebizitza Planeko inbertsioak finantzatzeko hitzartu zuen mailegua amortizatzeko; mailegu horren zor bizia, 2022ko abenduaren 31n, 4,63 milioikoa da.

Honako dirulaguntza eta ekarpen hauek fiskalizatu ditugu:

|  |  |  |  |  |
| --- | --- | --- | --- | --- |
| Dirulaguntza arruntak | Emateko  prozedura | Onuradunak | Deitutako zenbatekoa | Gastua |
| Irabazi-asmorik gabeko erakundeen eta elkarteen proiektuak desgaitasun/mendetasun eta gizarteratzearen esparruetan | Norgehiagoka-  araubidea | 55 | 340.000 | 340.000 |
| Gazte ekintzaileek eratutako enpresak | Banakako  ebaluazioa | 50 | 93.000 | 90.082 |
| Herritarren partaidetza | Norgehiagoka-  araubidea | 113 | 500.000 | 479.274 |
| Merkatarien elkarteak, merkataritza bultzatzeko | Norgehiagoka-  araubidea | 9 | 200.000 | 43.878 |
| Olentzeroren Lagunen elkartea | Izenduna | 1 |  | 15.000 |
| Errege Magoen Kabalkadaren Lagunen elkartea | Izenduna | 1 |  | 55.000 |
| NICDO sozietate publikoa | Izenduna | 1 |  | 10.000 |
| CEIN | Lankidetza-hitzarmena | 1 |  | 140.000 |
| Udal taldeak | Ekarpena | 4 talde |  | 138.465 |
| Kapital-dirulaguntzak | Emateko  prozedura | Onuradunak | Emandako zenbatekoa | Gastuak |
| Beheko solairuetan eta sotoetan uholdeen ondorioak minimizatzeko hobekuntzak | Banakako  ebaluazioa | 10 | 200.000 | 37.266 |
| Eraikinen birgaitzea eta berriztatzea | Banakako  ebaluazioa | 157 | 1.580.000 | 1.578.181 |

Oro har, aztertutako dirulaguntzen ematea, justifikazioa eta ordainketa araudi aplikagarrian ezarritakoaren arabera izapidetu da, eta onartuta, esku hartuta eta zuzen kontabilizatuta daude.

Tokiko Gobernu Batzarrak 2022ko ekitaldirako Dirulaguntzen Plan Estrategiko bat onetsi zuen 2021eko abenduaren 13an, zeinetan 10.431.140 euroko dirulaguntzak aurreikusten baitira, 12 ildo estrategikotan sailkatuak.

Aztertutako dirulaguntzak Dirulaguntzen Plan Estrategikoan sartuta daude, eta, oro har, Dirulaguntzen Datu Base Nazionalean argitaratu dira.

Aipatutako laginaren azterketari dagokionez, honako alderdi hauek aipatu behar ditugu:

* Ez da dirulaguntzen finantza-kontrolik egiten onuradunei dagokienez, Dirulaguntzen Ordenantza Orokorrean arautua, zeina, besteak beste, betebeharrak betetzen direla egiaztatzean eta behar bezala justifikatzean datza.
* Ez dago jasota Dirulaguntzen Plan Estrategikoan ezarritako kontrola eta jarraipena egin denik, dirulaguntzari dagokionez planean ezarritako helburu espezifikoen betetze-maila ebaluatuz.
* Oro har, ez da Nafarroako Aldizkari Ofizialean argitaratu dirulaguntzen ematea, Dirulaguntzen Ordenantza Orokorrean araututakoaren aurka, zeinetan ezartzen baita dirulaguntza banaka hartuta 3.000 eurotik gorakoa bada, deialdia, programa eta egozten zaion aurrekontu-kreditua argitaratu behar direla, bai eta dirulaguntzaren onuraduna, emandako zenbatekoa eta helburua ere.
* Aztertutako dirulaguntza izendunak hitzarmenetan arautu dira. 2022ko ekitaldian, aurrekontu-aldaketa bat onetsi zen, dirulaguntza horiek 2021eko aurrekontu luzatuan sartzeko, onuraduna adierazita. Hala ere, onuraduna ez da identifikatzen aurrekontuko gastuen egoera-orrian, non dirulaguntza izenduna kontabilizatzen den partidaren deskribapena bakarrik agertzen baita.
* Enpresak sortzeko ekintzaile gazteentzako dirulaguntzak eta beheko solairuetako eta sotoetako uholdeetarako eta eraikinak birgaitzeko kapital-dirulaguntzak banakako ebaluazioaren bidez eman dira. Prozedura hori ez dago jasota Dirulaguntzei buruzko azaroaren 17ko 38/2003 Lege Orokorrean, baina bai Udalaren Dirulaguntzen Ordenantza Orokorrean, salbuespenezko prozedura gisa. Prozedura horren arabera, dirulaguntza-eskaerak sarrera-hurrenkeraren arabera ebazten dira, eta deialdian baimendutako aurrekontu-kreditua agortu arte ematen dira dirulaguntzak.
* Herritarren partaidetzako dirulaguntzetan ez da erantzukizunpeko adierazpenik eskatzen, eta ez dira egiaztatzen diruz lagundutako xede bererako onuradunak jasotako bestelako diru-sarrerak.
* Olentzeroren lagunak elkarteari dirulaguntza izenduna emateko hitzarmen arautzailean ezartzen denez, elkarte horrek 300.000 euroko erantzukizun zibileko asegurua aurkeztu beharko du, bai eta aseguru hori egunean izatearen ordainagiria ere. Elkarteak ordainketaren ordainagiria baino ez du aurkeztu.
* CEINekin egindako hitzarmena, 2022. urtean zehar egin beharreko jarduketak arautzen dituena eta 2022ko urtarrilaren 1etik abenduaren 31ra bitarteko indarraldiarekin, 2022ko abuztuaren 23an sinatu zen, CEINek lehen seihilekoko jarduera-txostena udalean aurkeztu ondoren (2022ko ekainaren 27an).
* Udal-taldeendako ekarpena 138.465 eurokoa izan zen. Hauxe da horren xehakapena, taldeka:

|  |  |  |  |  |
| --- | --- | --- | --- | --- |
| Udal  taldea | Zinegotzi kopurua | Ekarpenaren  zenbatekoa | Intsuldaketa  formazio politikoari | % |
| Navarra Suma | 13 | 63.271 | 40.383 | 64 |
| EH Bildu | 7 | 35.762 | 35.681 | 100 |
| Alderdi Sozialista | 5 | 26.593 | 25.000 | 94 |
| Geroa Bai | 2 | 12.838 | 18.000\* | 100 |
| Guztira | 27 | 138.465 | 119.044 |  |

\*2022ko urtarrilaren 1ean kontuan zegoen saldoa ere transferitu da

2019ko uztailaren 3ko Osoko Bilkurak 3.527 euroko urteko zuzkidura finkoa onetsi zuen talde bakoitzeko, eta 4.407 euroko zuzkidura aldagarria zinegotzi bakoitzeko. 2022rako, kopuru horiek ehuneko bi eguneratu ziren, eta ez zitzaien aplikatu ehuneko 1,5 gehigarriaren igoera.

Zuzkidura horiez gain, Udalak udal-taldeek eskubidez dagozkien laguntzaileen ordainsariak ordaintzen ditu: laguntzaile bat hiru zinegotziko edo frakzio bakoitzeko, eta gehienez ere bi laguntzaile talde bakoitzeko. 2022an, gastu horiek 202.719 eurokoak izan ziren, sei laguntzaile baitzeuden.

Udal-taldeek aurkeztutako gastuen justifikazio-kontua aztertu dugu. Udaleko kontu-hartzailetzak udal-taldeen kontuen inguruko aldeko txostena eman zuen. Osoko Bilkurak udal-taldeen zuzkidura ekonomikoen kontabilitatea jaso zuen, zeina Alkatetzaren Ebazpen bidez onetsi baitzen.

Udal-taldeek jasotako ekarpenaren zenbateko handi bat transferitzen diote alderdi politikoari, aurreko taulan ikus daitekeen bezala. Alderdi politikoen finantzaketari buruzko uztailaren 4ko 8/2007 Lege Organikoak alderdi politikoen baliabide ekonomikotzat hartzen ditu alderdi politikoek tokiko administrazioetako organoetako ordezkari-taldeengandik jasotzen dituzten ekarpenak. Udal-talde guztiek hitzarmen bat sinatu dute kasuan-kasuko alderdi politikoarekin, hari transferitutako ekarpena arautzeko.

Hitzarmen guztietan ezartzen da alderdi politikoak aholkularitza eta azpiegiturak emanen dizkiola, besteak beste, udal-taldeari, baina ez da sartzen emandako zerbitzuen balorazio ekonomikorik.

Ez da udal-taldeendako zuzkidura ekonomikoei buruzko informaziorik argitaratu Udalaren webguneko gardentasun-atarian.

*Gure gomendioak:*

* *Dirulaguntzen finantza-kontrola egitea onuradunei dagokienez.*
* *Dirulaguntzen deialdietan adierazleak zehaztea eta helburuen betetze-maila ebaluatzea, dirulaguntzen plan estrategikoak ezartzen duen bezala.*
* *3.000 eurotik gorako dirulaguntzen emakida Nafarroako Aldizkari Ofizialean argitaratzea.*
* *Udal-taldearen eta alderdi politikoaren arteko hitzarmen arautzaileetan alderdi horrek ematen dituen zerbitzuen balorazio ekonomikoa sartzea, eta ekarpena haien kostuaren arabera zehaztea.*
* *Udal-taldeendako zuzkidura ekonomikoei buruzko informazioa argitaratzea Udalaren webguneko gardentasun-atarian.*

5.2.6 Inbertsioak

Inbertsioak 23,79 milioi eurokoak izan ziren. Ekitaldian aitortutako betebehar guztien ehuneko hamar egiten dute. 2022an egindako inbertsioek ia ez dute aldaketarik izan 2021ean exekutatutako inbertsioekin alderatuta, zeinak 23,87 milioikoak izan baitziren.

Aurrekontu-aldaketak 28,36 milioikoak izan ziren, eta exekuzio-maila behin betiko kredituen ehuneko 81 izan zen.

Honako hauek izan dira 2022an exekutatu diren inbertsio nagusiak:

|  |  |
| --- | --- |
| Deskribapena | ABG, 2022 |
| Erabilera publikoko ondasunetan azpiegiturak lehengoratzea | 6.462.486 |
| Mugikortasuneko alorreko erabilera publikoko ondasunak eta azpiegiturak | 2.752.279 |
| Ikastetxe publikoak | 2.034.624 |
| Kirol-instalazioak | 1.243.188 |
| Haur eskolak | 1.228.949 |
| Informatika eta informatikako aplikazio berriak | 1.089.322 |

Honako obra-kontratu hauen lizitazioa, adjudikazioa eta exekuzioa aztertu ditugu:

|  |  |  |  |  |  |  |  |
| --- | --- | --- | --- | --- | --- | --- | --- |
| Kontratua | Adjudikazio-prozedura | | | Lizitatzaile  kopurua | Lizitazioaren  zenbatekoa  BEZik gabe | Adjudikazioaren  prezioa  BEZik gabe | Merkatzea  (%) |
| 2. zabalguneko Civivoxa | Irekita | | | 6 | 8.211.637 | 8.022.770 | 2,30 |
| Buztintxuriko kiroldegia | Irekita | | | 1 | 6.780.992 | 6.767.787 | 0,18 |
| Disuasio-aparkalekuak | Irekita | | | 3  5 lote | 214.050  1. lotea | 198.574  1. lotea | 7,23 |
| Basotxoa kalearen berrurbanizazioa | | Irekita | | 4 | 1.138.820 | 911.060 | 20 |
| Mendigoiti IPko kirol-pistaren estaldura | Irekita | | | 2 | 253.268 | 246.699 | 2,59 |
| Pergola estalia eta haur-jolasak | | | Irekita | 2 | 157.719 | 157.373 | 0,22 |

Oro har, aztertutako obra-kontratuen lizitazioa eta adjudikazioa kontratu-legeriaren arabera izapidetu da, eta gastuak onartuta, esku-hartuta, justifikatuta, behar bezala kontabilizatuta eta epean ordainduta daude. Hala ere, honako hutsune hauek aipatu behar ditugu:

* Ez da Europar Batasunaren Aldizkari Ofizialean argitaratu bi obra-kontraturen adjudikazioa, zeinen balio zenbatetsiak Europar Batasuneko 5,38 milioiko atalasea gainditzen zuen.
* Nafarroako Kontratazioaren Atarian ez da argitaratu Kontratuei buruzko Foru Legean kontratuaren lizitazioari buruz ezarritako informazio guztia, besteak beste, Kontratazio Mahaiaren aktak, kontratuaren adjudikazioa eta kontratu-aldaketak.
* Ez da egin kontratu-betetzeari buruzko ebaluazio-txostenik kontratua amaitzean. Unitate kudeatzaileak txosten bat eginen du ofizioz, kontratuaren betetze egokiari buruzkoa, eta Nafarroako Kontratazioaren Atarian argitaratuko du.
* Kirol-pistaren estaldurari dagokion obran, ez dira bete esleipena eteteko eta kontratua formalizatzeko legez ezarritako epeak.
* Disuasio-aparkalekuko obran, esleipen sozialeko irizpideek ehuneko bosteko haztapena dute, Kontratu Publikoei buruzko Foru Legearen 64.6 artikuluan ezarritako ehuneko hamarra baino txikiagoa.

*Gure gomendioak:*

* *Nafarroako Kontratazioaren Atarian argitaratzea kontratuei buruzko legerian ezarritako informazio guztia.*
* *Kontratuaren exekuzioaren ebaluazio-txostena egitea kontratua amaitzean.*
* *Gizarte-izaerako adjudikazio-irizpideak haztatzea, gutxienez puntu guztien ehuneko hamarrarekin.*

*Labriteko pasabidearen egiturazko sendotzea eta egokitzapena*

Labriteko pasabidearen egiturazko sendotzea eta egokitzapena egiteko obraren exekuzioa aztertu dugu bai eta 2011n eraikitako pasabidearen akatsengatiko erantzukizunak erreklamatzeko espedienteen izapidetzea ere.

Labriteko pasabidearen obra 2011ko urtarrilaren 27an jaso zen, eta 643.521 euroko kostua izan zuen. Enpresa esleipendunak eskaini zuen berme-epea sei urtekoa izan zen, 2017ko urtarrilaren 27ra arte.

2016ko otsailean, behin-betiko jaso zenetik bost urte geroago, bi plaka erori ziren eta xafla estrukturalen soldaduren oxidazio-maila nabarmena egiaztatu zen.

Udalak pasabidearen egoera eta hondatzearen arrazoiak ezagutzeko kontratatu zuen enpresak 2016ko uztailaren 21ean egindako txostenean, agerian utzi zen egituran akats larriak zeudela, eta akats horiek diseinu-proiektuari eta obraren exekuzioari egotzi behar zitzaizkiela.

Jasota dago ingeniaritza zibileko enpresa baten txosten tekniko bat, 2019ko otsailaren 8koa, zeinak ondorioztatzen baitu pasabidea konpontzea ez dela bideragarria ez teknikoki ez ekonomikoki, eta hura kentzea eta diseinu berria egitea proposatzen du. Era berean, Ingeniarien Elkargo Ofizialaren 2020ko maiatzaren 13ko txosten bat dago, konponketaren bideragarritasunari buruzkoa, eta konponketa- eta egokitzapen-jarduketak 459.800 eurotan (BEZa barne) kuantifikatzen dituena. Teknikoki bideragarriak ziren bi alternatiba horiek ikusita, Udalak Labriteko pasabidea konpontzea erabaki zuen.

*Pasabidearen egiturazko sendotzea eta egokitzapena egiteko obraren exekuzioa*

Labriteko pasabidearen “egiturazko sendotzea eta egokitzapena egiteko proiektuaren idazketa, obra-zuzendaritza eta obra hurrengo koadroan adierazitako data eta zenbatekoetan esleitu ziren:

|  |  |  |  |
| --- | --- | --- | --- |
|  | TGBaren erabakiaren  data | Zenbatekoa  BEZa barne |  |
| Proiektua idaztea | 2021eko uztailaren 26a | 33.003 | Esleipendun  bera |
| Lanen zuzendaritza | 2021eko abenduaren 20a | 58.080 |
| Obra | 2021eko azaroaren 22a | 593.718 |  |

Labriteko pasabidearen egiturazko sendotzea eta egokitzapena egiteko obra lizitazioaren prezio berean adjudikatu zen, eta aurreikusitako exekuzio-epea 105 egun naturalekoa zen. Hiru lizitatzaile aurkeztu ziren, eta denek lizitazioaren prezio bera eskaini zuten.

Obra 2022ko martxoaren 7an hasi zen, baina 2021eko abenduan lehenbiziko ziurtapena sinatu zen, 106.659 eurokoa, BEZa barne, soilik material-pilaketari zegokiona, erabiliko zen altzairuaren eskuragarritasuna bermatzeko, lehengaien nazioarteko merkatuaren egoera kontuan hartuta.

Pasabidea birgaitzearen guztizko kostua 1.651.605 eurokoa izan da, “Labriteko pasabidean antzemandako akatsen erantzukizuna zehazteari eta eskatzeari” buruzko espedientean jasotako fakturen arabera, eta honako kontzeptu hauei dagokie:

|  |  |  |
| --- | --- | --- |
| Kontzeptua |  | Zenbatekoa (BEZa barne) |
| Aldamioak |  | 158.298 |
| Pasabidearen segurtatzea |  | 46.181 |
| Eskatutako txostenak |  | 150.937 |
| Proiektuaren idazketa eta birgaitzearen obra-zuzendaritza |  | 149.564\* |
| Birgaitze-obra |  | 1.059.608 |
| Prezioen berrikuspena (behin-behinekoa) |  | 87.017 |
| Guztira |  | 1.651.605 |

\*Obra-zuzendariarentzako 58.481 euroko kalte-ordaina barne

Obra-kontratua 593.718 euroan adjudikatu zen, eta haren hiru aldaketa onartu ziren, 215.881 euroan, BEZa barne. Aldaketa horietako bi ez ziren Nafarroako Kontratazioaren Atarian argitaratu.

Hala ere, birgaitze-obraren guztizko kostua 1.059.608 eurokoa izan zen, adjudikazio-prezioa baino ehuneko 78 gehiago, pasabidearen segurtasuna bermatzeko konponketa-lanak egin zirelako eta beharrezkoak ziren beste gastu batzuk egin zirelako, hala nola soldadura-ikuskapenak eta segurtasun- eta osasun-koordinazioa, idatzitako birgaitze-proiektuan sartuta ez zeudenak.

Jarduketa horiek pasabidearen bideragarritasunerako beharrezkoak dira, eta munta txikiko kontratuen bidez formalizatu dira. Honako hauek izan dira lan horiek:

|  |  |  |  |  |
| --- | --- | --- | --- | --- |
|  | Kontzeptua | Hartzekodunak | Zenbatekoa (BEZik gabe) | Zenbatekoa  (BEZa barne) |
|  | Soldadurak konpontzea | Azpikontratista | 5.921 | 7.164 |
|  | Desapeo-lanak | Azpikontratista | 1.453 | 1.758 |
|  | Eguzki-oihalak kentzea | Azpikontratista | 3.806 | 4.605 |
|  | Lan-eremuen babesa | Azpikontratista | 15.100 | 18.271 |
|  | Materialen entseguak | Azpikontratista | 4.765 | 5.766 |
|  | Segurtasun-neurri gehigarriak | Adjudikazioduna | 2.970 | 3.594 |
|  | Jito Alaiko euri-uren bilketaren birmoldaketa | Adjudikazioduna | 19.293 | 23.345 |
|  | Media Lunako estribuko ingurunearen urbanizazioa | Adjudikazioduna | 39.969 | 48.362 |
|  | Labriteko aldagelaren portikoaren birgaitzea | C | 19.695 | 23.831 |
|  | Estribuak jartzea | C | 19.717 | 23.857 |
|  | Labrit pilotalekuaren atzealdearen urbanizazioa | C | 29.995 | 36.294 |
|  | Pasabidearen oinarri nibelatzaileak eta zoladura | C | 22.088 | 26.727 |
|  | Pasabidea altxatzea | D | 2.400 | 2.904 |
|  | Pasabidearen bermeak aldatzea | D | 1.200 | 1.452 |
|  | Pasabidearen altxatze sinkronizatua | D | 1.200 | 1.452 |
|  | Pasabidea jaistea | D | 1.200 | 1.452 |
|  | Pintura eta inprimazioen entseguak | D | 1.000 | 1.210 |
|  | Segurtasuna eta Osasuna koordinatzea | E | 6.200 | 7.502 |
|  | Materialak kentzea | F | 2.492 | 3.015 |
|  | Beste gastu batzuk | Askotarikoak | 6.155 | 7.448 |
|  | Guztira |  | 206.619 | 250.009 |

Gure ustez, lan horiek guztiak unitate funtzional beraren inguruan biltzen dira eta helburu beraren alde egituratzen dira, hau da, pasabidea eraikitzearen alde. Hori dela eta, birgaitze-obraren parte dira eta modu bateratuan hartu behar dira.

*Azpikontratazioa*

Obraren amaierari buruzko txostenaren arabera, bi azpikontratistarekin azpikontratatu da obraren ehuneko 59,53; azpikontratatutako guztizkoaren % 53,71 konponketaren exekuzio-kontratuaren hiru lizitatzaileetako bati dagokio.

Kontratuaren baldintza berezietan eta baldintza-agirietan berariaz mugatzen da azpikontratazioaren ehunekoa ehuneko 30era, salbu eta kaudimena beste enpresa batzuei erreferentzia eginez egiaztatzen denean, Kontratu Publikoei buruzko Foru Legearen 18. artikuluan aurreikusitako moduan; hau da, ezin dira prestazio nagusiak guztiz azpikontratatu, baina muga hori gainditu ahalko da. Adjudikaziodunak kaudimen teknikoa egiaztatu zuenean ez zuen adierazi azpikontratatutako enpresen parte-hartzea.

*Proiektuaren idazketa eta obra-zuzendaritza*

Obra-zuzendaritzari 58.080 euro ordaindu zitzaizkion, adjudikazio-prezioari zegozkionak, bai eta 58.481 euroko kalte-ordaina obra-zuzendariari ere, hori eskatu baitzuen lan handiagoa egin zuelako "jatorrizko exekuzioaren arazoak eta inguruan sortutako obren definizioa" zirela-eta, aurreikusitako 105 eguneko exekuzio-epea 299 egunera luzatu baitzuten. Bidegabeko aberastearen doktrinaren arabera ordaindu zen kalte-ordain hori, Udalaren txosten juridiko batean jasota dagoenez.

Ez zen obra-zuzendaritzako kontratua aldatu, hasieran adjudikatutako kontratuan sartu ez ziren prestazioengatik, proiektuan sartu ez ziren jarduketak gauzatzearen ondoriozkoak.

Udalak ez du baloratu proiektuak akatsak edo gabezia teknikoak zituen, hala badagokio, idazleari erantzukizunak eskatze aldera.

*Erantzukizunak erreklamatzea*

2016ko irailaren 30ean, Tokiko Gobernu Batzarrak prozedura bat irekitzea erabaki zuen, 2011ko urtarrilaren 27an jasotako pasabidearen obrarengatik erantzukizunak zehazteko, 2016ko uztaileko txostenean egiaztatutako akatsen ondorioz. Udalak lau espediente hasi ditu jasandako kalteengatiko erantzukizunak eskatzeko, honako kronologia honekin:

|  |  |  |  |  |
| --- | --- | --- | --- | --- |
| Hasiera-data (Tokiko Gobernu Batzarraren erabakia) | | Amaiera-data | Egoera | Kalteen kuantifikazioa |
| 2016/09/30 | 2017/05/30 | | Iraungita  (Iraungipen tazitua) | Kuantifikatu gabe |
| 2017/05/30 | 2022/10/10 | | Iraungita[[2]](#footnote-2) | 794769 |
| 2022/10/10 | 2023/06/01 | | Iraungita | 1158140 |
| 2023/06/01 | 2023/10/16 | | Amaituta | 1651695 |

Bigarren espedientea Tokiko Gobernu Batzarraren 2017ko maiatzaren 30eko erabakiaren bidez abiatu zen, aurreko espedientearen dokumentazioa jasotzen du, eta hasiera batean 2019ko apirilaren 30ean amaitu zen, Tokiko Gobernu Batzarraren erabaki bidez. Eskatutako erantzukizunak 794.769 euroan kuantifikatu dira.

Nafarroako Administrazio Auzitegiak, 2020ko irailaren 7ko Ebazpenaren bidez, baietsi egin zuen karga-froga egitea ukatzen zuen Tokiko Gobernu Batzarraren 2019ko apirilaren 2ko erabakiaren aurka proiektua idatzi zuten lau pertsonetatik hiruk jarri zuten errekurtsoa. Erantzukizunak eskatzeko prozedura karga-froga ukatu zen unera eraman zen, eta Tokiko Gobernu Batzarraren erabaki hori deuseztatu zuen, bai eta 2019ko apirilaren 30eko erabakia ere. Tokiko Gobernu Batzarraren 2021eko maiatzaren 19ko erabakiaren bidez, Nafarroako Administrazio Auzitegiaren ebazpena bete zen, eta txosten gehiago sartu ziren espedientean.

2022ko urriaren 10ean, Tokiko Gobernu Batzarrak beste espediente bat (hirugarrena) hastea erabaki zuen; iraungitzat jo zuen erantzukizunak eskatzeko aurreko prozedura, eta 1.158.140 euro jotzen zuten erantzukizunak erreklamatzea onartu zuen.

2023ko ekainaren 1ean, Tokiko Gobernu Batzarrak azken espedientea hastea erabaki zuen, eta 2023ko urriaren 16an hura amaitzea erabaki zuen, obran parte hartu zuten guztiei modu solidarioan 1.651.695 euro erreklamatuta.

2023ko azaroaren 21eko ebazpenaren bidez, pasabidearen hondamen-akatsengatiko kalte-ordaina ordaintzeko errekerimendu-espedientea hasi da.[[3]](#footnote-3)

Azken finean, 2011ko urtarrilean jasotako obrak 643.521 euroko exekuzio-kostua izan zuen, eta itxita egon zen 2016ko irailetik 2023ko otsailera bitarte. Erantzukizunak eskatzeko prozedura atzeratu egin da, 2016ko irailetik 2023ko urrira arte, eta Udalak 140.800 euro baino ez ditu kobratu orain arte, pasabidearen akatsengatiko kalteen kalte-ordain gisa. Pasabidea sendotzeko obra 593.718 euroan adjudikatu zen, eta kostua, guztira, 1.059.608 eurokoa izan zen, adjudikazio-prezioa baino ehuneko 78 gehiago.

*Gure gomendioak:*

* *Pasabidea sendotzeko obraren proiektuaren balorazio teknikoa egitearen egokitasuna aztertzea, hala badagokio, idazleari bere erantzukizunari dagokion kalte-ordaina eskatzeko, egon daitezkeen akats, gutxiegitasun tekniko, akats material edo ez-egiteengatik.*
* *[[4]](#footnote-4)*

5.2.7 Tributuak

2022an, Udalaren tributu bidezko diru-sarrerak 97,05 milioi izan ziren, eta aitortutako eskubide guztien ehuneko 36 egiten dute. Zergen ehuneko 63 zuzeneko zergei dagokie, ehuneko 27 tasei eta ehuneko hamar zeharkako zergei (eraikuntza, instalazio eta obren gaineko zerga).

Honako taula honetan jasota dator zergen banakapena eta aurreko ekitaldiarekiko alderaketa:

|  |  |  |  |
| --- | --- | --- | --- |
|  | AEG, 2021 | AEG, 2022 | Aldea (%) |
| **Zuzeneko zergak** | **54.259.567** | **60.943.309** | **12** |
| Lurraren kontribuzioa | 30.115.911 | 30.824.906 | 2 |
| Trakzio mekanikoko ibilgailuen gaineko zerga | 10.186.130 | 10.496.278 | 3 |
| Hiri-lurren balioaren igoeraren gaineko zerga | 5.803.854 | 8.285.645 | 43 |
| Jarduera ekonomikoen gaineko zerga (JEZ) | 8.138.601 | 11.336.480 | 39 |
| Luxuzko gastuak (Bingoko sariak) | 15070 | 0 |  |
| **Zeharkako zergak** | **13.386.626** | **10.111.084** | **-24** |
| Eraikin, instalazio eta obren gaineko zerga (EIOZ) | 13.386.626 | 10.111.084 | -24 |
| **Tasak** | **24.423.853** | **25.992.677** | **6** |
| Tributu bidezko diru-sarrerak, guztira | 92.070.046 | 97.047.070 | 5 |

Honako alderdi hauek nabarmendu nahi ditugu:

* Zenbateko handieneko eskubide aitortuak lurraren kontribuzioari dagozkio, 30,82 milioi, 2021ean baino ehuneko bi gehiago.
* Hiri-lurren balioaren igoeraren gaineko zerga ehuneko 43 igo da, eta jarduera ekonomikoen gaineko zerga, ehuneko 39.
* Eraikin, instalazio eta obren gaineko zerga ehuneko 24 jaitsi da.

Udalak aplikatzen dituen zerga-tasak Toki Ogasunei buruzko 2/1995 Foru Legeak jasotzen duen sortaren tarte altuan kokatzen dira, hurrengo taulan ikus daitekeen bezala:

|  |  |  |
| --- | --- | --- |
| Zerga mota | Udala | 2/95 Foru Legea |
| Hiri-lurraren gaineko kontribuzioa | 0,3948 | 0,10 - 0,50 |
| Landa-lurraren gaineko kontribuzioa | 0,80 |
| Jarduera ekonomikoen gaineko zerga (JEZ) | 1,32-1,4 | 1 - 1,4 |
| Lurren balio-gehikuntza | 23 | 8-25 |
| Eraikin, instalazio eta obren gaineko zerga (EIOZ) | 5 | 2-5 |

Nafarroako Lurralde Aberastasunaren Erregistroari eta Katastroei buruzko azaroaren 21eko 12/2006 Foru Legeak ezartzen duenez, balorazio txostenak beste txosten oso edo partzial bat onetsiz berrikusiko dira, beste kasu batzuen artean, onartzen direnetik edo azken berrikuspenetik gehienez ere bost urteko epea igaro denean.

Balorazio txostena 1998koa da, eta berrikusi egin zen, 2016ko ekainaren 28an udalaren balorazio partzialeko txosten bat onetsita. 2023ko urriaren 5ean egindako Osoko Bilkuran, hauxe onetsi zen aho batez: “Balorazio txosten berria onartzeko izapideak lehentasunezkoak izateko konpromiso irmoa erakutsi nahi dugu, 2024ko azaroa baino lehen onartu eta 2025ean indarrean jarri ahal izateko”.

Udalak tasa desberdinak aplikatzen jarraitzen die landa-ondasunei eta hiri-ondasunei.

2022ko otsailaren 14an, Ogasuneko Zuzendaritzak Udal Zergak Ikuskatzeko 2022ko Plana onetsi zuen. Plan horren oinarri diren irizpideak 2022ko otsailaren 25eko NAOn argitaratu ziren.

2022an egindako zerga-ikuskapenaren ondorioz, 2,57 milioi jotzen duten eskubideak aitortu dira, eta horietatik, 2022ko abenduaren 31n, 1,97 milioi kobratu dira. Kontzeptu hauei dagozkie:

|  |  |  |  |  |
| --- | --- | --- | --- | --- |
| Kontzeptua | Ordainagiri kopurua  2021 | Ordainagiri kopurua  2022 | Zenbatekoa, 2021 | Zenbatekoa  2022 |
| EIOZ | 230 | 275 | 1.258.370 | 1.051.039 |
| JEZ | 3 | 31 | 103.624 | 930.037 |
| Bide publikoaren okupazio-tasa | 84 | 81 | 311.944 | 357.864 |
| Hirigintza-lizentziaren tasa | 207 | 254 | 124.473 | 131.926 |
| Tasa (% 1,5) | 11 | 0 | 77.840 |  |
| Berandutze eta geroratzeen interesa | 22 | 38 | 17.629 | 100.148 |
| Guztira | 557 | 679 | 1.893.880 | 2.571.013 |

Ikuskapen-jarduketak ikuskapen-planak lehentasunezkotzat jotzen zituen zergei zuzendu zaizkie; hau da, EIOZ, JEZ, bide publikoa okupatzeagatiko tasak eta hirigintza-lizentzien tasak.

Zerga-ikuskapenak direla-eta aitortutako eskubideak 2,57 milioi izan dira, eta horietatik 1,05 milioi EIOZri dagozkio, eta 0,93 milioi JEZari. Zenbateko horiek kontzeptu horiengatik aitortutako eskubide guztien ehuneko hamar eta zortzi dira, hurrenez hurren.

2022an zerga-ikuskapeneko jarduketak direla-eta aitortutako eskubideak eta ikuskatutako ordainagiri kopurua 2021ean aitortutako eskubideak eta ikuskatutako ordainagiriak baino ehuneko 36 eta 22 handiagoak izan dira, hurrenez hurren.

Zergen lagin bat azterturik, honako hauek dira atera ditugun ondorioak:

* 2022an, JEZa dela-eta aitortutako eskubideak 11,34 milioi izan ziren, eta 2021eko JEZaren likidazioei zegozkien 766.570 euro barne hartzen zituzten.

2021eko urtarrilaren 1etik aurrera, negozio-zifraren zenbateko garbia milioi bat eurotik beherakoa duten subjektu pasiboak JEZa ordaintzetik salbuetsita daude. Horri dagokionez, 5.000 biztanletik gorako udalek salbuespen horrek ukitutako JEZaren zerga-kuoten ehuneko 95 jasoko dute.

Toki ogasunek transferentzia arrunten bidez Nafarroako tributuetan duten parte-hartzearen funtsaren zenbatekoa eta banaketa 2020rako ezartzen dituen otsailaren 27ko 3/2020 Foru Legeak xedatzen duenez, udalek funtsaren ekarpen bat jasoko dute JEZaren diru-bilketaren galera konpentsatzeko. Nafarroako Foru Ogasunaren eta Toki Administrazioaren eta Despopulazioaren Zuzendaritza Nagusiaren 2021eko ekainaren 24ko zirkular bateratuak ezartzen duenez, 4. kapituluko (transferentzia arrunten bidezko diru-sarrerak) 45000 azpikontzeptu ekonomikoan (Nafarroako Ogasun Publikoaren tributuetan parte hartzea) kontabilizatu beharko dira.

* JEZaren salbuespenagatik Foru Administraziotik jasotako 5,13 milioiko ekarpena zuzeneko zergak izeneko 1. kapituluan kontabilizatu da, JEZaren kontzeptuan. Egiaztatu dugu, oro har, trakzio mekanikoko ibilgailuen gaineko zergaren likidazioa eta diru-bilketa Toki Ogasunei buruzko Foru Legean eta ordenantza arautzailean ezarritakoaren arabera egiten dela, baina honako hau adierazten dugu:

Zerga honengatik aitortutako eskubideen kobrantza bikoiztuak kontabilizatu dira; 36.920 euro jotzen dute eta 792 ordainagiri dagozkie. Akats hori diru-bilketako eta kontabilitateko aplikazio informatikoen artean informazioa eskualdatzean gertatu zen, eta ez zen zuzendu gertatu zenean, ez ondorengo kontroletan, ez 2022ko ekitaldia ixtean. Deskribatutako gorabeherak informazio-sistemen ahulgune bat agerian uzten du.

* Hornidura-zerbitzuak ustiatzen dituzten enpresek tokiko jabari publikoko lurzoruko, lurgaineko eta lurpeko aprobetxamendu bereziengatik ordaindu beharreko tasak arautzen dituen ordenantzak telefonia mugikorra zerga-egitate gisa jasotzen du, eta kontzeptu hori, 2021eko urtarrilaren 1etik aurrera, tasa horiek kuantifikatzeko araubide berezitik kanpo dago.
* Tasa eta prezio publikoak kalkulatzeko kostuen azterketa ez da amaitu.
* Bide publikoko aparkatze arautuaren tasari dagokionez –2020an fiskalizatua–, Udalak ez du urruneko sarbiderik parkimetroen diru-bilketaren aplikaziora. Ez dago jasota enpresa adjudikaziodunak Segurtasun Eskema Nazionalaren ezarpena burutu duenik MUGAren kudeaketa-sisteman, eta kontabilitatean ez dira baliogabetu 2018., 2020. eta 2021. urteei dagozkien eta 225.143 euro jotzen duten ordainagiri baliogabetuak, kobratzeko dauden eskubide gisa ageri baitira. Horrenbestez, oraindik ere indarrean daude 2020ko fiskalizazioan formulatu genituen gomendioak.

*Gure gomendioak:*

* *Balorazio osoko txostena onestea, katastroko balioak eguneratzeko.*
* *JEZaren salbuespenak 4. kapituluan kontabilizatzea, Nafarroako Ogasun Publikoaren tributuetan parte hartzearen kontzeptu ekonomikoari dagozkion transferentziengatiko diru-sarrerei buruzkoan.*
* *Beharrezkoak diren kontrolak ezartzea errore-arriskua murrizteko eta diru-bilketako eta kontabilitateko aplikazioetan sortutako finantza-informazioaren fidagarritasuna hobetzeko.*
* *Ordenantza arautzailea eguneratzea lurzoruko, lurgaineko eta lurpeko aprobetxamendu bereziengatiko tasaren zerga-egitatea Toki Ogasunei buruzko Foru Legean ezarritako kasuetara egokitzeko.*
* *Kostuen azterketa egiteko prozesuarekin jarraitzea, behin betiko ezartzeko.*
* *Prozedura orokorrak onartzea eta ezartzea, enpresa adjudikaziodunak bide publikoko aparkatze arautuaren tasa dela-eta aitortu eta udaletxean sartzen duen diru-bilketa kontrolatzeko, plataforma informatikoaren datuak eta enpresaren aitorpenak aldizka bateratuz.*
* *MUGAren enpresa adjudikaziodunari eskatzea Segurtasuneko Eskema Nazionalaren ezarpena burutu dezala MUGAren kudeaketa-sisteman, dagokion kontratuan ezarritakoaren arabera.*
* *Kontabilitatean baja ematea baliogabetutako txartelei dagozkien eskubide aitortuak.*

5.2.8. Prezio publikoak eta beste diru-sarrera batzuk

3. kapituluan aitortutako prezio publikoak eta bestelako diru-sarrerak –ez dute tributu izaerarik– 17,85 milioi jotzen dute, eta honako kontzeptu hauei dagozkie:

|  |  |  |  |
| --- | --- | --- | --- |
| Kontzeptuak | AEG, 2021 | AEG, 2022 | Aldea (%) |
| Prezio publikoak | 1.201.390 | 1.167.732 | -3 |
| Aurrekontu itxietako itzulketak | 595.447 | 529.217 | -11 |
| Beste diru-sarrera batzuk | 14.330.691 | 16.152.792 | 13 |
| Prezio publikoak eta bestelako diru-sarrerak, guztira | 16.127.528 | 17.849.741 | 11 |

* Isun eta zehapenengatiko diru-sarrerak aztertu ditugu, eta 12,9 milioi jotzen dute, 2021ekoak baino ehuneko 12 gehiago.

2022an, guztira 154.776 isun jarri ziren, ehuneko 39 eremu urdinean eta sarbide kontrolatuko eremuetan aparkatzeagatik, eta ehuneko 33 abiaduragatik, arrazoi nagusien artean.

Ekitaldia ixterakoan, aitortutako eskubideen ehuneko 42 kobraturik zeuden.

2020an COVID-19ari lotutako osasun-prebentzio eta -euste neurriak ez betetzeagatik jarritako isunek 664.032 euro jo zuten. Kopuru horretatik, 412.285 euro baliogabetu dira, Auzitegi Konstituzionalaren Epaiari jarraikiz, zeinak deuseztzat deklaratzen baititu Alarma-egoera agintzen duen 463/2020 Errege Dekretuaren zenbait apartatu; horrez gain, 2023an 251.747 euro erreklamatu eta itzuli dira.

2022ko abenduaren 31n, ekitaldi itxietan ordaintzeke zeuden diru-sarreren itzulketa, 1996tik 2021era, 204.325 eurokoa zen. Ehuneko 35 isunei dagokie, eta ehuneko 29, lursailen balio igoeraren gaineko zergari.

* San Fermin festetan publizitate-babesletzen kontratazioaren bidez lortutako diru-sarrerak aztertu ditugu. Egiaztatu dugu kontratu horren prestaketa eta adjudikazioa kontratuen legeriaren arabera izapidetu zela; nolanahi ere, 15.000 euroko prezioa hiru hilabeteko atzerapenarekin kobratu zen, Tokiko Gobernu Batzarrak administrazio-baldintza orokorren agirian ezarritako eta erabakitako epearekin alderatuta.

*Gomendatzen dugu azter dadila, eta, hala badagokio, itzuli edo erregularizatu dadila itxitako ekitaldietako diru-sarreren itzulketen arabera egiteke dauden ordainketen saldoa.*

5.2.9. Jasotako transferentzia arruntak

Transferentzia arruntengatiko diru-sarrerak 111,66 milioi izan ziren. 2022ko ekitaldian aitortutako eskubide guztien ehuneko 42 egiten dute. Kontzeptu hauei dagozkie:

|  |  |  |  |
| --- | --- | --- | --- |
| Kontzeptuak | AEG, 2021 | AEG, 2022 | Aldea (%) |
| Estatuko Administrazio Orokorra | 527.037 | 250.576 | -52 |
| Foru Komunitatea | 108.844.029 | 107.926.574 | -1 |
| Suhiltzaileen montepiorako ekarpena | 349.730 | 344.732 | -1 |
| Enpresa pribatuenak | 0 | 2.500 |  |
| Familiak eta irabazi-asmorik gabeko erakundeak | 28.650 | 0 | -100 |
| Europar Batasuna | 972.527 | 3.132.350 | 222 |
|  | 110.721.973 | 111.656.732 | 1 |

Transferentzia arrunt guztien ehuneko 77 Toki Ogasunen Partaidetza Funtsari dagokio; hain zuzen, 86,35 milioi.

2022an transferentzia arruntengatik sortutako diru-sarrerak 2021eko ekitaldikoak baino ehuneko bat handiagoak izan ziren.

Aldaketen artean, nabarmentzekoa da 2022an hiriburutza-agiria kendu zela, zeinak 2021ean 26,12 milioi jo baitzuen. 2022an, Udalak 86,35 milioi jaso zituen Toki Ogasunen Funtsetik; 2021ean, berriz, 87,90 milioi jaso zituen guztira, hiriburutza-agiria aintzat hartuta. Nafarroako toki ogasunei buruzko martxoaren 10eko 2/1995 Foru Legearen aldaketarekin, toki finantzaketarako eredu berri bat ezarri zen, eta hiriburutza-agirien sistema ezabatu zen funtsetik Iruñeko Udalarendako finantzaketa-lerro espezifiko gisa.

Aipagarria da Europar Batasunak emandako diru-laguntzak ehuneko 222 handitu direla.

Egiaztatu dugu, oro har, Foru Administrazioak eta haren erakunde autonomoek emandako eta haietatik jasotako transferentzia arruntak zuzen kontabilizatu direla.

5.2.10. Informazio-sistemak

Egiaztatu dugu ez direla bete 2017ko ekitaldiko fiskalizazioan informazio-sistemei eta informazio-teknologien kontrolei buruz formulatutako gomendioak.

Honako hauek dira bete gabe dauden gomendioak:

* *Sistema informatikoen plan bat onartzea.*
* *Softwarea planifikatzea eta erostea sistemen plan estrategiko batekin bat.*
* *Informazioa garatzeko eta kudeatzeko funtzioen bereizketa ziurtatzea.*
* *Aplikazioetan aldaketak kudeatzeko prozesua osatzea, ekoizpenera igaro aurreko aldaketen probak eta azken erabiltzaileek horiek onartzea barne.*

2017ko fiskalizazioan egiaztatu genuen ez zela bermatzen Segurtasun Eskema Nazionalaren aplikazioa. Horri dagokionez, 2022ko ekitaldian, 230.000 euroko guztizko kostua duen proiektu bat jasota dator, Next Generation EU funtsekin finantzatua, segurtasun-eragiketen zentro bat abian jartzeko (146.500 euro) eta haren sistema eta zerbitzu digitalak Segurtasun Eskema Nazionalera egokitzeko (83.500 euro). 2022an, 90.513 euroko guztizko gastua egin da ANIMSA sozietateari enkargatutako proiektu horrekin lotuta.

Informazioaren teknologien kudeatzailea Animsa udal sozietate publikoa da. Urtero –ez du plangintza estrategikorik–, Udalak ohiko zerbitzuak eta inbertsioak egiteko agindua ematen dio, hala nola ekipamendua eta softwarea erosi eta aplikazio informatikoak garatu ditzala. 2022ko ekitaldian, Animsak 3,58 milioi fakturatu dizkio Udalari ohiko informatika-zerbitzuengatik eta 2,17 milioi inbertsioengatik; guztira 5,75 milioi.

5.2.11. Diruzaintza

2022ko abenduaren 31n, Udalaren diruzaintzako saldoa 73,22 milioi zen, honako hauetan:

|  |  |  |
| --- | --- | --- |
|  | Saldoa 2021/12/31n | Saldoa 2022/12/31n |
| Kontu korronteak | 46.463.970 | 43.077.141 |
| Banaketa kontua | 2.243.938 | 2.262.879 |
| Kutxa | 14.604 | 24.006 |
| Eperako ezarpenak | 15.000.000 | 10.000.000 |
| Maileguak / Kreditu-kontuak | 3.854.167 | 17.861.111 |
| Guztira | 67.576.679 | 73.225.137 |

Honako hauek dira egindako azterketaren ondorioak:

* Kutxa finkoaren aurrerakinetan, kontabilitate-saldoen eta banku-saldoen arteko aldeak egiaztatu ditugu, eta horiek esanguratsuak ez badira ere, agerian uzten dute saldoak ez direla berdinkatzen.
* Finantza-erakunde batean saldoak erabiltzeko ahaldun gisa agertzen dira baimenduta ez dauden pertsonak.
* Ez dago jasota arduradunak sinatutako eskudiruaren kutxa guztien kontaketarik.

*Gomendioak:*

* *Kutxa finkoaren aurrerakinen saldoak berdinkatzea.*
* *Baimendutako pertsonak finantza-erakunde batean saldoak erabili ahal izateko ahalduntzea.*
* *Eskudiruaren kutxa guztien kontaketa egitea eta sinatzea.*

5.3. Erakunde autonomoak

Haur Eskolak eta Hirigintzako Gerentzia erakunde autonomoen 2022ko ekitaldiko kontuetan jasota datoz egoera-orri finantzarioei buruzko auditoretza eta kontratazioaren, aurrekontuen eta langileen arloko legezkotasun-auditoretza.

Auditoretzetan emandako iritzia hauxe izan da:

|  |  |  |
| --- | --- | --- |
| Erakunde autonomoa | Finantza-auditoretza | Legezkotasun-auditoretza |
| Haur Eskolak | Aldekoa | Aldekoa, salbuespenekin |
| Hirigintzako Gerentzia | Aldekoa | Aldekoa |

Haur-eskoletako legezkotasun-auditoretzaren salbuespena garbiketako eta elektrizitate- eta gas-hornidurako sei kontraturi dagokie. Kontratu horiek munta txikiko kontratu gisa izapidetu dira, balio zenbatetsiari dagokion lizitazio-prozedura jarraitu gabe. Prestazio horien gastua 2022an 376.000 euro izan zen.

Hirigintzako Gerentziaren finantza-auditoretzan azpimarra-paragrafo bat sartu da, erakunde autonomoaren finantza- eta kudeaketa-mendekotasunaren mailari buruz ohartarazteko; izan ere, Udalaren erabakien mende dago, finantzaketari eta helburu soziala betetzeari dagokienez.

5.3.1 Iruñeko Udalaren Haur Eskolak

Haur Eskolak erakunde autonomoaren 2022ko ekitaldiko aurrekontuaren exekuzio-egoera eta aurreko ekitaldiarekiko konparazioa honako hau da:

|  |  |  |  |  |  |  |  |
| --- | --- | --- | --- | --- | --- | --- | --- |
| Deskribapena | Hasierako aurrekontua | | Aldaketa | Behin betiko  aurrekontua | AEG, 2022 | AEG, 2021 | Aldaketa  (%) |
| 3. Tasak, prezio publikoak eta beste diru-sarrera batzuk | 1.061.000 | |  | 1.061.000 | 747.298 | 1.137.451 | -34 |
| 4. Transferentziak  arruntak | 8.509.343 | | 1.254.430 | 9.763.773 | 9.763.773 | 8.365.000 | 17 |
| 7. Kapitaleko  transferentziak | 21.500 | | 1.074.748 | 1.096.248 | 1.096.248 | 1.172.800 | -7 |
| 8. Finantza-aktiboak | | 0 | 200.177 | 200.177 | 0 |  |  |
| Guztira | 9.591.843 | | 2.529.355 | 12.121.198 | 11.607.319 | 10.675.251 | 9 |

|  |  |  |  |  |  |  |
| --- | --- | --- | --- | --- | --- | --- |
| Deskribapena | Hasierako  aurrekontua | Aldaketa | Behin betiko  aurrekontua | ABG, 2022 | ABG, 2021 | Aldaketa  (%) |
| 1. Langileak | 8.242.603 | 1.075.230 | 9.317.833 | 9.253.131 | 8.237.372 | 12 |
| 2. Ondasun eta zerbitzuetan egindako gastu arruntak | 1.327.740 | 179.200 | 1.506.940 | 1.344.990 | 990.527 | 36 |
| 6. Inbertsioak | 21.500 | 1.274.925 | 1.296.425 | 1.295.825 | 897.437 | 44 |
| Guztira | 9.591.843 | 2.529.355 | 12.121.198 | 11.893.946 | 10.125.336 | 17 |

2022an aitortutako betebeharrek 11,89 milioi egiten dute, behin betiko kredituen ehuneko 98. Ekitaldian 2,53 milioi jotzen zuten aurrekontu-aldaketak izapidetu ziren.

Betebehar guztien ehuneko 78 langileria gastuei dagokie, ehuneko 11 ondasun eta zerbitzuetan egindako gastu arruntei, eta ehuneko 11 inbertsioei.

2022ko ekitaldiko gastuak 2021ean aitortutakoak baino ehuneko 17 handiagoak izan ziren, batez ere langileria-gastuen ondorioz.

2022an aitortutako eskubideek 11,61 milioi egin zuten, eta horien exekuzio-maila behin betiko aurreikuspenen ehuneko 96 izan zen.

Diru-sarrera guztien ehuneko 84 Iruñeko Udalaren transferentzia arruntei dagokie.

Nabarmentzekoa da tasak ehuneko 34 jaitsi direla, 2021-2022ko ikasturtetik eskolatze-tarifak doakoak izan direlako, eta Udalaren ekarpena ehuneko 17 handitu dela, funtzionamendu-gastuak finantzatzeko, tasak murriztearen ondorioz sortutako defizita handitu delako.

*Langileria gastuak*

2022an, Haur Eskolak erakunde autonomoaren langileria gastuak 9,25 milioikoak izan ziren.

269 langileren maiatzeko nomina aztertu dugu (oinarrizko soldata, osagarriak eta antzinatasuna), guztira, 396.950 eurokoa. Hauexek dira ondorioak:

* Oro har, ordaindutako eta kontabilizatutako ordainsari-kontzeptuak plantillan sartutako lanpostuei dagozkie eta araudi erregulatzailearekin bat datoz, honako kasu hauetan izan ezik:
  + Bidegabeki ordaindu zaio esklusibotasun-osagarria bateraezintasun-osagarria dagokion lanpostu bati. Erakunde autonomoak bidegabe ordaindutako 2.715 euroak itzultzea eskatu du.
  + Lanpostuen zerrendan agertzen den egoera administratiboa ez da zuzena lau lanposturen kasuan.

*Plantilla organikoa*

2021eko abenduaren 30ean, Udalaren Osoko Bilkurak hasierako onespena eman zion Haur Eskolen 2022ko plantilla organikoari, eta 2022ko apirilaren 7an Osoko Bilkurak behin betiko onespena eman zion, aurkeztutako 19 alegazioak ebatzi ondoren. Plantilla 2022ko maiatzaren 16ko NAOn argitaratu zen.

2022ko plantilla organikoak 241 lanpostu jasotzen ditu, aurreko ekitaldikoak baino 17 gehiago; hauxe da horien araubide juridikoa:

|  |  |  |  |
| --- | --- | --- | --- |
| Araubidea | 2021 | 2022 | Aldea |
| Behin-behinekoak | 2 | 2 | 0 |
| Funtzionarioak | 117 | 157 | 40 |
| Lan-kontratudun finkoak | 35 | 12 | -23 |
| Lanaldi partzialeko lan-kontratudunak | 70 | 70 | 0 |
| Guztira | 224 | 241 | 17 |

Ekitaldi horretan lanpostu kopurua handitu da batez ere 2022/2023ko ikasturtean haur-eskola berri bat ireki zelako.

241 lanpostuen ehuneko 67; hau da, 161, hezitzaileak dira.

Lanpostu hutsak 156 dira, guztizkoaren ehuneko 65. Ez dago jasota zenbat lanpostu huts beterik dauden. Ikasturte bakoitzerako hezitzaileen kontratazioak ez zaizkie esleitzen plantillako lanpostu hutsei.

*Enplegu-eskaintza publikoak*

Haur Eskolen Gobernu Batzarrak, 2022ko maiatzaren 12an, aldi baterako enplegua egonkortzeko 78 plazako EEP bat onetsi zuen, maiatzaren 24ko NAOn argitaratua, enplegu publikoan aldibaterakotasuna murrizteko presako neurriei buruzko abenduaren 28ko 20/2021 Legearen esparruan. 2022ko azaroaren 7ko NAOn argitaratu zen horren aldaketa, alegazioak eta errekurtsoak baietsi eta akatsak zuzendu ondoren.

2022ko abenduaren 19an, 75 lanpostu betetzeko deialdia argitaratu zen NAOn: 47 merezimendu-lehiaketaren bidez eta 28 oposizio-lehiaketaren bidez. EEPan sartutako bi lanpostu ez ziren deitu ebazpen judizial batek aginduta finko deklaratu zirelako.

Egonkortzeko enplegu-eskaintza publikoa 2022ko ekainaren 1a baino lehen onetsi eta argitaratu da, eta deialdia 2022ko abenduaren 31 baino lehen argitaratu da, enplegu publikoan aldibaterakotasuna murrizteko presako neurriei buruzko abenduaren 28ko 20/2021 Legean ezarritako epeak betez.

Ezin izan dugu egiaztatu EEPan sartutako lanpostuek legean ezarritako baldintzak betetzen dituztela eta ahal diren lanpostu guztiak eskaini dituztela, kontratuetan ez delako lanpostua identifikatzen eta ezin direlako plantillan hutsik dagoen lanpostu bati lotu. Era berean, plantillan ez da adierazten zer lanpostu huts dauden beteta.

Egonkortzeko EEPan sartutako lanpostuak zehazteko, eskuzko eta banakako azterketa nekeza egin da lanpostu eta kontratatutako pertsona bakoitzari buruz.

2022ko azaroaren 24an, Haur Eskolak erakunde autonomoaren Gobernu Batzarrak bost lanpostuko EEP bat onetsi zuen, 2022rako Estatuko Aurrekontu Orokorrei buruzko abenduaren 28ko 22/2021 Legean ezarritako ordezkatze-tasak aplikatuz, eta 18 lanpostu berriko EEP bat 2022an, haur-eskola berri bat irekitzearen ondoriozkoa, biak 2022ko abenduaren 15eko NAOn argitaratuak.

2022ko abenduaren 31n, honako hau da azken bost urteetan onetsitako Enplegu Eskaintza Publikoen egoera:

|  |  |  |  |  |  |
| --- | --- | --- | --- | --- | --- |
| Lanpostuak | 2018 | 2019 | 2020 | 2021 | 2022 |
| Enplegu-eskaintza publikoa | 10 | 54 | 10 | 51 | 100 |
| Deitutakoak | 0 | 1 | 0 | 0 | 75 |

Ez da deitu 2018tik 2021era bitartean onartutako enplegu-eskaintza publikoetan jasotako lanpostuetarako hautapen-prozesurik, bat izan ezik; beraz, ez da murriztu langileen behin-behinekotasun tasa.

*Gure gomendioak:*

* *Plantilla organikoa langileen lanpostuak egituratzeko eta kudeatzeko tresna gisa erabiltzea, eta langileen kontratazioak plantillako dagozkien lanpostuei lotzea.*
* *Onartutako EEPetan jasotako lanpostu guztiak deitzea eta langileen behin-behinekotasuna murriztea.*

5.3.2 Hirigintzako Gerentzia

Hirigintzako Gerentzia erakunde autonomoaren 2022ko ekitaldiko aurrekontuaren exekuzio-egoera eta aurreko ekitaldiarekiko konparazioa honako hau da:

|  |  |  |  |  |  |  |  |
| --- | --- | --- | --- | --- | --- | --- | --- |
| Deskribapena | Hasierako  aurrekontua | | Aldaketa | Behin betiko  aurrekontua | AEG, 2022 | AEG, 2021 | Aldaketa  (%) |
| 3. Tasak, prezio publikoak eta beste diru-sarrera batzuk | | 296.100 |  | 296.100 | 125.901 | -29.876 | 521 |
| 4. Transferentzia arruntak | | 3.469.500 |  | 3.469.500 | 3.169.500 | 3.469.500 | -9 |
| 7. Kapital-transferentziak | | 6.995.300 | 6.884.440 | 13.879.740 | 6.692.880 | 14.076.590 | -52 |
| 8. Finantza-aktiboak | | 0 | 1.462.777 | 1.462.777 | 0 | 0 |  |
| Guztira | | 10.760.900 | 8.347.217 | 19.108.117 | 9.988.281 | 17.516.214 | -43 |

|  |  |  |  |  |  |  |  |
| --- | --- | --- | --- | --- | --- | --- | --- |
| Deskribapena | Hasierako  aurrekontua | | Aldaketa | Behin betiko  aurrekontua | ABG, 2022 | ABG, 2021 | Aldaketa  (%) |
| 1. Langileak | | 1.561.000 |  | 1.561.000 | 1.470.586 | 1.472.777 | -0,15 |
| 2. Ondasun arruntak | | 478.600 |  | 478.600 | 239.792 | 223.341 | 7 |
| 3. Gastu finantzarioak | | 25.000 |  | 25.000 | 16.368 | 0 |  |
| 4. Transferentzia arruntak | | 1.000 |  | 1.000 | 0 | 0 |  |
| 6. Inbertsio errealak | | 6.995.300 | 8.347.216 | 15.342.516 | 6.207.294 | 23.109.207 | -73 |
| 9. Finantza-pasiboak | | 1.700.000 |  | 1.700.000 | 1.700.000 | 1.700.000 |  |
| Guztira | | 10.760.900 | 8.347.216 | 19.108.116 | 9.634.040 | 26.505.324 | -64 |

Aitortutako betebeharrek 9,63 milioi egin zuten, behin betiko kredituen ehuneko 50, inbertsioen exekuzio txikiaren ondorioz. Gastu guztien ehuneko 64 inbertsioei dagokie; ehuneko 18 finantza-pasiboei, eta ehuneko 15 langileria-gastuei, kapitulu aipagarrien artean.

2022ko ekitaldiko gastuak aurreko ekitaldikoak baino ehuneko 64 txikiagoak izan ziren, batez ere inbertsioak ehuneko 73 murriztu zirelako.

2022an aitortutako eskubideek 9,99 milioi egin zuten, behin betiko aurreikuspenen ehuneko 52.

Ehuneko 68 udalaren transferentziei dagokie (ehuneko 32 arruntak eta ehuneko 36 kapitalekoak), eta ehuneko 30 urbanizazio-kuotengatiko diru-sarrerei, zeinak kapitaleko transferentziak izeneko 7. kapituluan kontabilizatuta baitaude.

2022ko ekitaldiko diru-sarrerak ehuneko 43 txikiagoak izan ziren 2021ean aitortutakoak baino, batez ere kapitaleko transferentziek ehuneko 52 egin zutelako behera.

*Langileria gastuak*

2022ko ekitaldian, Hirigintzako Gerentzia erakunde autonomoko langileria gastuak 1,47 milioikoak izan ziren.

Ez da onartu 2022. urterako plantilla organikoa. 2021eko plantillak 33 lanpostu jasotzen zituen, honela:

|  |  |
| --- | --- |
| Araubidea | Lanpostuak |
| Behin-behinekoak | 5 |
| Funtzionarioak | 28 |
| Guztira | 33 |

Funtzionario-lanpostuen ehuneko 50 hutsik daude, eta horietatik, ehuneko 43 beteta daude, honako taula honetan adierazten den bezala:

|  |  |
| --- | --- |
| Lanpostuak | Gerentzia |
| Plantillan dauden funtzionario-lanpostuak | 28 |
| Beteta | 14 |
| Hutsik | 14 |
| Bete diren lanpostu hutsak | 6 |
| Bete gabeko lanpostu hutsak | 8 |

2022ko ekitaldian, behin-behinekotasuna ehuneko 30 zen.

26 langileren maiatzeko nomina aztertu dugu (oinarrizko soldata, osagarriak eta antzinatasuna), guztira, 77.473 eurokoa. Oro har, ordaindutako eta kontabilizatutako ordainsari-kontzeptuak plantillan sartutako lanpostuei dagozkie eta araudi erregulatzailearekin bat datoz, honako kasu hauetan izan ezik:

* Bost langileri 7.657 euro bidegabeki ordaindu zaizkie familia-laguntzarengatik. Hirigintzako Gerentziak bidegabeki egindako ordainketa horiek itzultzea eskatu du.
* Enplegatu bati 3.415 euro gutxiago ordaindu zaizkio gradu-ordainsariaren kontzeptuan; 2023an, egoera hori erregularizatu egin da.

*Enplegu-eskaintza publikoa*

Hirigintzako Gerentziaren Kontseiluak, 2022ko maiatzaren 18an, aldi baterako enplegua egonkortzeko 5 plazako EEP bat onetsi zuen, Enplegu publikoan aldibaterakotasuna murrizteko presako neurriei buruzko abenduaren 28ko 20/2021 Legearen esparruan. 2022ko maiatzaren 24ko NAOn argitaratu zen.

Bost plaza horiek 2008ko abenduaren 31 baino lehenagoko antzinatasuna dute, eta horietako hiru 2019an onetsitako EEPtik datoz. 2019ko EEPan sartutako plaza bat, aldi baterako eta etenik gabe beteta zegoena 2019a baino lehenagotik, ez zen deitu eta ez zen sartu 2022ko ekitaldiko EEPan.

2022ko ekitaldiko EEPko bost plazak merezimendu-lehiaketa bidez deitu dira. Hirigintzako Gerentziaren Kontseiluak 2022ko azaroaren 23an hautapen-prozesua Udalari enkargatzea erabaki zuen, eta erabaki hori 2022ko abenduaren 15eko NAOn argitaratu zuen.

Hortaz, Hirigintzako Gerentzia erakunde autonomoak EEPa onesteko eta argitaratzeko epeak (2022ko ekainaren 1a) bete ditu, baita eskainitako plazen deialdienak ere (2022ko abenduaren 31), zeinak ezarrita baitaude Enplegu publikoan aldibaterakotasuna murrizteko presako neurriei buruzko abenduaren 28ko 20/2021 Legean.

*Hirigintza-poligonoak*

Kontu orokorrari buruzko kontu-hartzailetzaren txostenak agerian uzten du Gerentziak hirigintza-poligonoak mugarik gabe mantentzen dituela bere kontabilitatean, haiek itxi eta behin betiko likidatu gabe.

*Gure gomendioak:*

* *Ekitaldi bakoitzerako plantilla organikoa onestea.*
* *Egonkortzeko EEPan sartzea legez ezarritako baldintzak betetzen dituzten plaza guztiak.*
* *Bukatutako poligonoak ixtea eta behin betiko likidatzea.*

5.4. Merkataritza sozietate publikoak eta fundazio publikoa

2022ko ekitaldian, udal-sozietateek eta Gayarre Antzokia fundazio publikoak kanpoko profesionalek egindako urteko kontuen eta legezkotasunaren auditoretza aurkeztu zuten. Profesional horiek honako iritzi mota hauek eman zituzten:

|  |  |  |
| --- | --- | --- |
| Entitatea | Finantza-auditoretza | Legezkotasun-auditoretza |
| Comiruña SA | Aldekoa | Aldekoa, salbuespenekin |
| PCH-IB Pertsona Bakarreko Sozietate Anonimoa | Aldekoa | Aldekoa |
| Etxez Etxeko Laguntza Zerbitzua Pertsona Bakarreko Sozietate Mugatua | Aldekoa | Aldekoa |
| Animsa | Aldekoa | Aldekoa |
| Mercairuña SA | Aldekoa | Aldekoa |
| Gayarre Antzokia fundazioa | Aldekoa | Aldekoa |

PCH-IB Pertsona Bakarreko Sozietate Anonimoa sozietatearen legezkotasun-auditoretzaren norainokoak aurrekontuak, kontratazio administratiboa eta langileria biltzen ditu, eta Comiruña, Mercairuña eta Animsaren kasuan, kontratazio administratiboa. ELZ sozietatean eta Fundazioan ez da zehazten auditoretza horren norainokoa.

Udal-sozietate publikoen kontuak eta auditoretzak aztertuta, honako alderdi hauek nabarmendu nahi ditugu:

* Comiruñan legezkotasuna betetzeko salbuespena Kontratu Publikoei buruzko 2/2018 Foru Legean ezarritako prozedura bete gabe zuzenean esleitutako bi kontraturi dagokie. Kontratu horietako bat hornidura elektrikoena zen, eta guztira 58.849 euroko gastua eragin zuen 2022an, eta, bestea, garbiketakoa; azken horren kasuan, 2022an 30.996 euro fakturatu ziren, eskainitako 13.923 euroko zenbatekoaren aldean.
* Udalak 2021eko abenduaren 31n onetsi zuen 1.025.000 euro transferitzea PCH-IB Pertsona Bakarreko Sozietate Anonimoa sozietate publikoari, eraikinak berritzeko eta birgaitzeko. Sozietateak transferentzia hori 2023an kobratu zuen, eta transferitutako 1.025.000 euroetatik, 105.000 euro baino ez ditu gastatu.
* ELZ Pertsona Bakarreko Sozietate Mugatua udal-sozietatearen urteko kontuen auditoretzan enfasi-paragrafo bat sartu da Nafarroako Justizia Auzitegi Nagusiaren 2022ko ekainaren 7ko epaiaren ondorioei buruz. Horren arabera, hitzarmenak eragotzi egiten du kanpora ateratzea, eta sozietate publikoak kontzeptu horren barruan sartzen ditu, eta, beraz, langileak ezin dira sozietate publiko batera transferitu. Ez da enpresaren ondorengotzarik gertatu, eta langileek jatorrizko enplegatzailera itzuli behar dute, Iruñeko Udalera. 2022ko ekainaren 23an, kasazio-errekurtsoa aurkeztu zen Auzitegi Gorenean.

Udalak 2022ko abenduaren 1etik aurrera sartu zituen udal-plantillan ELZ Pertsona Bakarreko Sozietate Mugatua udal-sozietateko langileak, 2022ko ekainaren 7ko epaia behin-behinean betez.

Informazio hori Udalaren oroitidazkian sartuta dago. Gai horri dagokionez, auditoretza-iritzia ez da aldatu.

Egiaztatu dugunez, 2023ko irailaren 12an, ELZ Pertsona Bakarreko Sozietate Mugatua udal-sozietatearen kontuak formulatu ondoren, Auzitegi Gorenak ez zuen onartu doktrina bateratzeko Iruñeko Udalak Nafarroako Justizia Auzitegi Nagusiak gatazka kolektiboko prozeduran emandako epaiaren aurka aurkeztu zuen kasazio-errekurtsoa. Auto horren aurka ezin da inolako errekurtsorik jarri.

*Gure gomendioak:*

*Udal-sozietateei finantzaketa transferitzea, exekutatzen dituzten inbertsioen exekuzioa finantzatu behar duten unean.*

Behin-behineko txostenari aurkeztutako alegazioak

**KONTUEN GANBERAK IRUÑEKO UDALAREN 2022ko EKITALDIKO KONTU OROKORRARI BURUZ EGINDAKO BEHIN-BEHINEKO TXOSTENA. ALEGAZIOAK.**

**1.-HIRIBURUTZARI DAGOZKION DIRU-SARREREN GALERARI DAGOKIONEZ.**

Iruñeko Udalak joan den abenduaren 5ean jaso zuen Kontuen Ganberak 2022ko kontu orokorrari buruz egindako behin-behineko fiskalizazio-txostena. Txosten horrek 5.1 puntu bat du 5. gehigarrian, eta bertan xehetasunez aztertzen ditu 2022ko aurrekontu-likidazioaren magnitude jakin batzuk, bai zenbatekoei dagokienez, bai 2021 eta 2022 arteko bilakaerari dagokionez; amaitzeko, Udalak 2022ko abenduaren 31n zuen finantza-egoeraren balorazioa egiten du.

2022ko itxieran aurrezki gordinaren murrizketa berariaz aipatzen da 2021ekoarekin alderatuta, *“...funtzionamendu-gastuak diru-sarrera arruntak baino proportzio handiagoan igo direlako, ehuneko zortzi, eta bestean, aldiz, ehuneko bi.”*

Hurrengo orrialdeetan, 5.2.9 puntuan, jasotako transferentzia arruntak aztertzen dira. Era berean, hitzez hitz aipatzen da: *“Aldaketen artean, nabarmentzekoa da 2022an hiriburutza-agiria kendu zela, zeinak 2021ean 26,12 milioi jo baitzuen. 2022an, Udalak 86,35 milioi jaso zituen Toki Ogasunen Funtsetik; 2021ean, berriz, 87,90 milioi jaso zituen guztira, hiriburutza-agiria aintzat hartuta. Nafarroako Toki Ogasunei buruzko martxoaren 2ko 2/1995 Foru Legearen aldaketarekin, toki finantzaketarako eredu berri bat ezarri zen, eta hiriburutza-agirien sistema ezabatu zen funtsetik Iruñeko Udalarendako finantzaketa-lerro espezifiko gisa”.*

Uste dugu behin-behineko txostenak ahaztu egiten duela Hiriburutza Agiria kentzeak Ganberaren gomendioak urratzen dituela, eta, era berean, finantzaketa-galera partzialki irudikatzen du, Hiriburutzari buruzko Foru Legetik ondorioztatzen zen gehikuntza-itxaropenarekin alderatzea ahaztuta:

a) 2019an 4/2019 Legea eman zen, Toki Administrazioei buruzko Foru Legea aldatu eta Nafarroako toki-erakundeen erreklamazio historiko bat –toki-erakundeen partaidetza Nafarroako tributuetan ehuneko jakin baten arabera– asetzera datorrena; horrez gain, Iruñeari dagokionez, hiriburutza-sistemak aitortzen zituen.

Arauaren zioen azalpenak Nafarroako toki-erakundeen asmoa aitortzen du:

Nolanahi ere, XXI. mendearen hasieratik bertatik argi gelditu da aipatutako arauak berrikusi beharra dagoela; eta, horregatik, gure toki administrazioaren erreforma egitea proposatu da, oinarri hauekin: eskumenen banaketa argia; toki-antolaketa berria ezartzea, udalez gaindiko entitateen ugaltze gehiegizkoa eta, kasu batzuetan, eragingabea arautuko duena (dauden baliabideen azpierabilera baitakar); eta, azkenik, finantzaketa-eredu berri bat ezartzea, nahikotasun finantzarioaren, aurrekontu-jasangarritasunaren, elkartasunaren, toki-autonomiaren eta lurralde-orekaren printzipioekin bat etorriko dena, horiek baitira Nafarroako toki administrazioari buruzko ikusmolde gaurkotu baten oinarria.

(…)

Erreforma honek eragina du bai toki ogasunen funtsetan (transferentzia arruntak nahiz kapital-transferentziak), bai udal tributuetan. Helburua da toki entitateen eskumenei eta betebeharrei aurre egiteko moduko askitasun ekonomikoa bermatzen duen finantzabidea lortzea, Nafarroako lurralde orekaren eta kohesioaren printzipioa ikusgai jarriko duena eta udalerrien arteko elkartasunari balioa emanen diona. Udalerriek gehiegizko aldebakartasuneko ikuspegiak gainditu eta finantzaketa eta baliabideak amankomunean jarri beharko dituzte, herritarrei ematen dizkiegun zerbitzuen hobekuntza betiere lurralde osoan gerta dadin.

Era berean, gure toki erakundeen heldutasuna aintzat hartzea planteatzen da, nabarmen gutxituz Nafarroako Gobernuak Toki Ogasunen Funtsean zerbitzu finalistak finantzatzekoa den partearen kudeaketan eta bideraketan daukan esku-hartzea.

**Foru legeak printzipio bezala ezartzen du Toki Ogasunen Funtsa zuzkitzea Nafarroako Ogasun Publikoaren tributu diru-sarreren portzentaje finko eta egonkor baten arabera, horrela erantzuna emanez toki entitateek tributu diru-sarrera horietan parte hartzeko duten eskubideari.**

Parte-hartze portzentajearen zenbateko zehatza aurrerago erabaki eta ezarriko da beste arau batean, hura kalkulatzeko behar diren azterketak egin ondoren. Lan horren bidez halaber bilatuko da premiazkoa den eskumen-zedarritze eta -deskorapilatze bat egitea, kontuan hartuta gaur den egunean toki- eta foru-mailen artean teilakatuta agertzen direla eskumen horiek.

4/2019 Foru Lege horrek Toki Ogasunei buruzko Foru Legearen 123. artikulua aldatu zuen, modu batean ezen, adierazitako xedeak betez, ehuneko jakin bat aitortu zuen eta hiriburutza-sistemari eutsi zion:

“123. artikulua.

1. **Nafarroako udalerriek, kontzejuek eta eskualdeek Nafarroako Ogasun Publikoaren tributu bitartezko diru-sarreretan parte hartuko dute, sarrera guztien portzentaje finko bat hartuz urtero**, zehaztapen hauekin bat:

1. Portzentaje hori Nafarroako Toki Ogasunak arautzen dituen foru legerian ezarriko da, eta, behin Nafarroako Foru Komunitateak Estatuari egin beharreko ekarpen ekonomikoa kenduta, kalkulatuko da Nafarroako toki entitateen eta Foru Komunitateko Administrazioaren artean unean-unean indarrean dagoen eskumen-banaketaren arabera, Nafarroako Toki Administrazioaren Erreformarako Foru Legearen zortzigarren xedapen iragankorrean ezarritakoarekin bat.
2. Nafarroako toki entitateen artean banatu beharreko oinarria kalkulatzeko erreferentziatzat hartuko dira kasuan kasuko aurrekontua onetsi aurretik Ogasun Publikoak itxitako azken kontabilitate-ekitaldian izandako tributu bitartezko diru-sarrerak.

2. Toki entitateek Nafarroako tributuetan duten parte-hartzearen zenbatekoa hauen bitartez banatuko zaie entitate horiei:

1. Transferentzia arruntak, toki entitateak ematen dituen zerbitzuak finantzatzekoak, Nafarroako Gobernuak finantzaketa moduluak ezarri dituenean horietarako. Aipaturiko transferentzien zenbatekoa modulu horiek ezartzen dutenaren araberakoa izanen da.
2. Kapital-transferentziak, Nafarroako Gobernuak onetsitako Toki Azpiegituren Plan Zuzendariei lotutako inbertsioak finantzatzekoak, plan horietan zehazten baita kasuko zerbitzuko estrategia, udalerriaz haragoko lurralde esparrurako.
3. Libreki erabaki beharreko zenbateko bat, toki entitate bakoitzari esleituko zaiona printzipio hauekin bat: justizia, proportzionaltasuna, kohesio soziala, lurralde oreka eta finantza askitasuna. Toki entitate bakoitzak erabakiko du, bere autonomiaz baliatuz, zenbateko horren erabilera, eta aplikatzen ahalko du bai bere gastu arrunta finantzatzeko, bai azpiegiturako inbertsioak finantzatzeko.

Esleipen horretarako irizpideak foru lege bidez ezarriko dira.

1. Finantzaketarako lerro espezifikoak; besteak beste, honakoak, gutxienez ere:

**-Hiriburutza Agirien sistemak.**

-Nafarroako toki entitateen ordezkaritasuna duten elkarte edo federazioentzako laguntza ekonomikoak, Foru Komunitatean duten ezarpenaren proportzioan.

-Hautetsi-zereginetako jardunaren kontzeptuan toki entitateek ordaindutako zenbatekoen konpentsazioa.

1. Funtsaren zuzkidura, eguneratze-modua eta indarraldia ezartzen dituen foru legeak ezarriko du, halaber, banaketa-formula, zeinak kontuan hartu beharreko banaketa-aldagaiak zehaztuko baititu, artikulu honen bigarren paragrafoko c) apartatuan azaldutako printzipioetan oinarrituta.
2. Nafarroako Gobernuak onetsitako azpiegitura-plan zuzendariekin lotura duten inbertsioak finantzatzeko zenbatekoa foru lege bidez zehaztuko da lau urtean behin.
3. Udalek, kontzejuek eta eskualdeek Nafarroako zergetan duten partaidetza funtsaren zuzkidurak aurrekontuei buruzko kasuko foru legeetan jasoko dira, gastuen aurrekontuko kredituetan, eta horietan kargatuko dira toki entitateen alde onartzen diren ordainketa betebeharrak, aurrekontua exekutatzeko prozedura arrunten arabera.

Udalek, kontzejuek eta eskualdeek Nafarroako zergetan duten partaidetza funtsaren zuzkidurek, ekitaldi ekonomiko bakoitzean ezarritakoek, ekitaldiko azken egunean betebeharraren onarpena jaso ez dutenek, gerakin atxikiaren izaera izanen dute. Gerakin atxiki hori erabiltzen ahalko da, bakarrik, funts horri egotz dakizkiokeen aurrekontu betebeharrei erantzun behar dieten kredituen zuzkidura handitzeko.

Udalek, kontzejuek eta eskualdeek Nafarroako zergetan duten partaidetza funtsaren zuzkidurak gauzatzen dituzten aurrekontu kredituak zabalgarriak izanen dira, eta haien gehikuntzak finantzatzeko bide bakarra aurreko apartatuan definitutako gerakin atxikia izanen da, hura ahitu arte, edo izaera bereko beste kreditu batzuk”.

Era berean, arau beraren zortzigarren xedapen iragankorrak Nafarroako Gobernua behartzen zuen finantzaketa-proposamen bat bidaltzera 2019ko abenduaren 31 baino lehen, halako moldez non tributuetako partaidetzaren ehuneko bat kontsignatuko zen, transferentzia arrunten banaketaren kalkulua egingo zen modulu batzuen arabera, dirulaguntza finalistak sartuko ziren, eta zehaztapen askeko zenbateko bat erreserbatuko zen.

**Kontuen Ganberaren 2019ko martxoko txostenak** babestu egiten du Toki Ogasunen Foru Legearen aldaketa onetsi berriaren irizpidea, eta hainbat gomendio egiten ditu, besteak beste, hauxe:

"Berriki onetsitako araudian proposaturiko aldaketak ezartzea **toki ogasunek Nafarroako tributuetan parte hartzeko duten funtsa kudeatzeko**, toki entitateen lankidetzarekin".

Hala ere, 6/2022 Foru Legeak bide hori erabat itxi zuen, partaidetza finkoa ezabatu baitzuen, eta, era berean, 7/2022 Foru Legeak Iruñeko Hiriaren Hiriburutza Agiria ezartzen duen Foru Legea indargabetu zuen eta osagarri berezi bat eman zion Udalari bere finantzaketa-araubide arruntean.

Hau da, bi foru-lege xedapen horien ondorioz, Nafarroako toki entitateek

galdu egin zuten Nafarroako tributuetan partaidetza finkoa izateko eskubidea, eta, gainera, Iruñearen Hiriburutza Agiria ezabatu zuen, Kontuen Ganberaren gomendioak urratuz.

Era berean, Kontuen Ganberaren 2018ko martxoaren “TOKI OGASUNEK NAFARROAKO TRIBUTUETAN PARTE HARTZEKO FUNTSARI BURUZKO FISKALIZAZIO TXOSTENA” izeneko txostenak honako helburu hauek izan zituen:

III. Helburuak eta norainokoa. Gure lanaren helburuak honako hauek izan dira:

* Arrazoizko segurtasun terminoetan legezkotasuna betetzeari buruzko auditoria-iritzia ematea eta egiaztatzea funtsaren kudeaketa aplikagarri zaion araudiaren araberakoa izan den.
* Udalerrien lagin batek 2009-2017 urteetan izandako bilakaera aztertzea, honako datu hauei begira: transferentzia arruntetarako funtsaren benetako zenbatekoa eta jasoko luketena formula aplikatuta, kontuan hartu gabe berme sistema, diru-sarrera arruntak, zerga diru-sarrerak, aurrezki gordina eta populazioa.
* Aldeztea transferentzia arruntetarako funtsaren kudeaketa Nafarroan eta EAE osatzen duten probintzietan 2009-2018 aldian.

Azken horri dagokionez, txostenak hauxe esaten zuen:

IV.3. Funtsaren kudeaketaren konparaziozko azterketa, Nafarroaren eta Euskal Autonomia Erkidegoaren artekoa. Biztanleko funtsa.

Nafarroako biztanleko funtsaren zenbatekoa alderatu dugu (bai transferentzia arruntetarako funtsarena bai kapitaleko transferentzietarakoarena) EAEko hiru probintzietakoarekin eta erkidego osokoarekin, bi erkidegoen finantzaketa eredu antzekoa baitute, batak Hitzarmenaren bidez eta besteak Itun Ekonomikoaren bidez. Nafarroaren kasuan, transferentzia arruntetarako funtsarekin eta kapital transferentzienarekin zerikusia duten aurrekontu-partiden zenbatekoak aztertu ditugu, eta horiei gehitu dizkiegu toki ogasunek eskola-kontzentrazioengatik jasotzen dituzten dirulaguntzetatik datozenak eta hautetsien ordainsariei buruzkoak, EAErekiko alderaketa homogeneoa izan zedin.

EAEn, funtsaren zenbatekoa prozedura honen bidez zehazten da: itundutako zergen aitortutako eskubide garbien guztizkoari kentzen zaio Estatuari Itun Ekonomikoaren bidez egiten zaion ekarpena; ehuneko 70 gutxi gorabehera Eusko Jaurlaritzaren finantzaketara bideratzen da, eta gainerako ehuneko 30a Foru Aldundietara. Azken zenbateko hori probintzien artean banatzen da urtero ezarritako portzentaje batzuen arabera. Ondoren, diputazio bakoitzak jaso duen zenbatekoaren ehuneko bat bideratzen du toki ogasunen finantzaketara: zehazki, Arabak ehuneko 57, Bizkaiak ehuneko 56 eta Gipuzkoak ehuneko 58.

Kontsiderazio horiek guztiak kontuan hartuta, Nafarroako eta EAEko biztanleko funtsa kalkulatu dugu 2009-2018 aldirako. Hona hemen emaitzak: 2009 2010 2011 2012 2013 2014 2015 2016 2017 2018 Nafarroa 377 370 320 351 335 336 335 332 347 378 Araba 540 650 562 588 527 604 640 618 708 724 Bizkaia 582 650 633 655 633 652 640 663 702 755 Gipuzkoa 489 554 501 535 538 585 609 625 650 713 EAE (osoa) 546 619 580 606 587 623 630 644 686 737

Datu horiek aztertuta, honako ondorio hauek atera ditugu:

* Aztertutako urte guztietan Nafarroako biztanleko funtsa nabarmen txikiagoa da EAEko hiru probintzietako edozeinekin edo EAE osokoarekin alderatuta.
* 2018an, Nafarroako biztanleko funtsa 378 eurokoa da; hots, EAEko hiru probintzietako edozeini dagokionaren erdia. Alde horiek berdintsu mantentzen dira aztertutako gainerako urteetan.
* Nafarroako biztanleko funtsak ez du aldaketa esanguratsurik aztertutako aldian; izan ere, 2018koa 2009koaren oso antzekoa da (377 euro). EAEn, berriz, 2018an 737koa da batez beste, 2009ko zenbatekoa baino ehuneko 37 handiagoa.

Gainera, Ganberak probintziako hiriburuen arteko konparazioa egin du:

Bi erkidegoen artean hain alde nabarmenak daudenez biztanleko funtsari dagokionez, probintzia-hiriburuetako biztanleko funtsa alderatu dugu –erkidegoko hiriburukoa, Nafarroaren kasuan– biztanleria-tarte bakoitzean, jakiteko desberdintasunak biztanleria-tarte jakin batean kontzentratzen ote ziren.

Konparaketa horretatik hauxe ondorioztatu daiteke:

* Aztertutako aldian, 2009tik 2018ra, **Iruña da** biztanle bakoitzeko Tokiko Ogasunen Funtsaren diru-sarrerak biztanle bakoitzeko **murriztu dituen bakarra** (-% 0,5); gainerako hiriburuetan, berriz, nabarmen handitu da Toki Ogasunen Funtsa biztanleko: Donostian % 46; Bilbon, % 33 eta Gasteizen % 26.

* **Iruña da biztanleko zenbateko txikiena jasotzen duena** (418 euro biztanleko), gainerako euskal hiriburuetatik alde handira: Gasteizek Iruñeak baino % 58 gehiago jasotzen du (664 euro biztanleko); Donostiak Iruñeak baino % 79 gehiago jasotzen du (750 euro biztanleko), eta Bilbok Iruñeak halako bi baino gehiago jasotzen du (% 127), 952 euro biztanleko.

Hauxe da Kontuen Ganberaren ondorioa:

**Ikusten denez, Iruña da biztanleko zenbateko txikiena duen hiriburua; hain zuzen, 418 euro per capita. Gainera, aintzat hartutako denbora-tartean funtsa murrizten den hiriburu bakarra da, nahiz eta kontuan hartu behar den 2009an Iruñeko funtsak Toki Inbertsioen Planari zegozkion 9 milioi euro zituela, eta 2018an ez zela izan kontzeptu horrengatiko inongo diru-sarrerarik. Eragin hori kontuan hartu ezean, ehuneko 12ko alde positiboa izanen zen, baina, hala ere, zenbateko hori gainerako hiriburuetakoa baino nabarmen txikiagoa da**

Gainera, euskal hiriburuek zenbateko finko gehigarri bat jasotzen dute konpentsazio gisa, txostenaren 20. orrialdean jasotzen denarekin bat:

Ikusten denez, alde nabarmenak daude EAEko probintzien artean ere, bai eta horien eta Nafarroaren artean ere. **Hala ere, badira bat datozen puntu batzuk, eta horien artean nabarmendu nahi ditugu probintzia-hiriburuei zenbateko finko bat esleitzea** eta biztanleria aintzat hartzea funtsa banatzeko aldagai funtsezko gisa.

Hau da, txostena ikusita esan daiteke 2019an eta Euskal Autonomia Erkidegoko udalerriekin alderatuta, Iruñeak finantzazio txikiagoa zuela zerga autonomikoetan parte hartzeari dagokionez, nahiz eta, EAEko hiriburuek bezala, zenbateko finko bati eusten zion hiriburutzaren arloan.

Ganberaren txosten horrek hauxe gomendatzen zuen:

* *Transferentzia arruntetarako funtsean beharrezkoak diren aldaketak sartzeko aukera aztertzea, halako moduz non funtsa biztanleriaren irizpidearen arabera esleitzerakoan udalerriek ezin izanen duten jaso kontzeptu berdinengatik biztanleria kopuruaren arabera hurrengo udalerriak baino zenbateko txikiagoa.*
* *Udalerri bakoitzeko finantzaketa-zenbateko finko bat ezartzeko aukera aztertzea.*

b) Hiriburutza Agiria kentzearen ondoriozko finantzaketa-galera ez dago behar bezala jasota behin-behineko txostenean; izan ere, benetako murrizketa bat gertatzen da, txostenean aipatzen dena, eta, gainera, igurikimena ere ezabatzen da:

* Murriztapen efektiboa. 2022an, Iruñeak,Toki Ogasunen Funtsaren kontzeptuan, 2021ean baino 1,7 milioi gutxiago jaso zituen, aplikatutako bermea 2021eko zenbatekoaren % 98 izan delako.
* 2021eko eta aurreko ekitaldietako finantzaketa-ereduan zegoen igoera-igurikimena ezabatzea. Iruñeak bermatuta zuen finantzaketaren igoera-igurikimen bat; hain zuzen, erreferentziazko KPIa gehi ehuneko batekoa. Eta oinarri horren gainean egin ziren epe ertainerako zenbatespenak eta proiekzioak. Kontuan

hartuta 2022an aplikatu beharreko erreferentziazko KPIa % 3,2 izan zela, sistemaren aldaketaren ondorioz, espero zen 3,7 milioi euroko igoera ezabatu da (2021ean kobratutako zifraren % 4,2).

Hori horrela, finantzaketaren benetako galera 5,4 milioi eurokoa izan zen

2022an. Eta progresiboa eta metagarria da hurrengo ekitaldietan, eta, beraz, 2023an, irizpide berarekin, 11,8 milioi euro inguruan kuantifikatu zen. Eta hori guztia hiriburutzaren berezitasunari lotutako gastuen egitura aldatzeko aukerarik gabe, eta egokituta zuzenbidezko biztanleria bati eta Iruñeak ematen dituen zerbitzu publikoen onura, zuzenean edo zeharka, jasotzen duen behin-behineko biztanleria bati. Eta hori guztia inflazio handiko testuinguru batean, zeinean energia- eta lan-kostuak handitu eta erantzun beharreko gizarte- eta zerbitzu-premia berriak dauden.

Horrela, Nafarroako toki entitateek foru tributuetan duten parte-hartze ereduaren aldaketak nabarmen murriztu du Iruñeak Toki Ogasunen Funtsetik jasotzen duen finantzaketa, Hiriburutza Agiria ezabatzearen ondorioz. Finantzaketa horren jatorria argiro oinarrituta zegoen hura onartu zuen foru legearen zioen azalpenean:*“Iruñeko Udal Ogasunaren egoera bideratzeko behar diren zenbateko osagarriak kalkulatzeko biztanleria erantsia deitu multzoaren kopurua ikusi da lehenbizi, Iruñeko Udalaren zerbitzua harendako kontraprestaziorik gabe hartzen ari direnena alegia, eta, ondoren, Iruñeko udal aurrekontua igotzen duten zerbitzu-handiagotze horien kostua kalkulatu da”.* Testu horrek adibide espezifikoak ematen zituen: Garraio Publikoa, Udaltzaingoa, Babes Zibila, Osasun Publikoa, Suteen Prebentzioa, Gizarte Zerbitzuak edo Azpiegituren Mantentzea, besteak beste. Gaur egun, zerbitzu horiei beste batzuk gehi daitezke, hala nola errausketako hileta-zerbitzuak. Hiriburutza-agiriaren arabera, Iruñeko hiria, Foru Eraentza Berrezarri eta Hobetzeari buruzko Lege Organikoaren 8. artikuluan xedatutakoaren arabera, Nafarroako Foru Komunitateko hiriburua denez, bertako udalak berezitasun kualitatibo bat bereganatu du gainerako toki entitateen aldean, hiriko zerbitzu asko eta asko bertako biztanleek ez ezik, egitatezko beste biztanle askok ere eskatu eta erabiltzen dituztelako: Iruñerria deitu eremu zabal horretako eta Nafarroako beste tokietako biztanle mugikorrek eta bertako erroldan inskribaturik ez dauden egoiliarrek, Foru Komunitateko Administrazioak eta Estatuko Administrazioak Iruñean, Foru Komunitateko hiriburua izateagatik hain zuzen, dituzten zerbitzu publiko handi horiek erabiltzera hiriburura noizbehinka edo aldiro etortzen baitira. Izaera berezi horrek berekin dakar hiriko zerbitzu eta azpiegitura jakin batzuei gehiegizko garrantzia ematea, eta, ondorioz, gastua handitzea. Eta, gainera, berekin dakar prestazio horiei lotutako higiezinen atxikipenik edo salbuespenik ezaren ondoriozko tributu bidezko diru-sarreren galera.

**2.- LABRITEKO PASABIDEAREN GAINEKO ERANTZUKIZUNAK ERREKLAMATZEAREN KARIAZ.**

Behin-behineko txostenean hauxe gomendatzen da: *“antzeman diren erantzukizunak lehenbailehen erreklamatzealegezko bide guztietatik”*.

Jasota utzi nahi dugu prozedura horiek jada abian direla.

Hori horrela, Tokiko Gobernu Batzarrak 2023ko urriaren 16an egindako bilkuran erantzukizun-deklarazio bat onetsi zuen:

«IKUSIRIK:

* Tokiko Gobernu Batzarraren erabaki hauek: 2023ko ekainaren 1ekoa, "Prozedura-irekitze berria Labriteko pasabidean antzemandako akatsen erantzukizuna zehazteko" prozedura irekitzea onartu zuena; 2023ko ekainaren 13koa, prozeduraren epea 20 egun baliodunez luzatu zuena; eta 2023ko irailaren 25ekoa, prozeduraren epea 10 egun baliodunez etetea onartu zuena, interesdunek aukera izan zezaten aurkezteko iragarritako peritu-txostena,
* egindako alegazioak eta interesdunek prozedura horretan aurkeztutako dokumentazioa eta
* horri dagokionez 2023ko urriaren 13an egindako txostenak, hala Zuzenbidean lizentziadunarena –jarritako alegazioak ezestea proposatzekoa– nola Gobernu Estrategiko eta Hiri Kontserbazioko Idazkari Teknikoarena –erantzukizunak eskatzeari buruzkoa–

ERABAKITZEN DA:

1.- Espediente honetan sartzea erantzukizun hau eskatzeko aurreko espedienteetan jasota zeuden lehendik egindako dokumentuak eta txostenak, eraginkortasun juridikoa galdu ez dutenak edo gerora egindako beste batzuen ondorioz zaharkituta geratu ez direnak.

2.- Zuzenbidean lizentziadunaren eta Gobernu Estrategiko eta Hiri Kontserbazioko Idazkari Teknikoaren aipatu txostenak onartzea, eta erabaki honen zati gisa gehitzea.

3.- Aurkeztutako alegazioak ezestea, lehen aipatutako txosten juridikoan jasotako arrazoiengatik.

4.- San Bartolome gotorlekuaren eremua eta Labriteko bastioia-Andre Maria Erreginaren plaza lotzen dituen pasabidea kaltetu zuten aurri-akatsen erantzule solidario deklaratzea honako hauek:

BOREAS NUEVAS

TECNOLOGÍAS SL, OSCAR PÉREZ SILANES, JOSE CARLOS PEREDA IGLESIAS eta IGNACIO OLITE

LUMBRERAS –batera parte hartu zuten lizitatzaileak, proiektuaren idazle eta obraren zuzendari fakultatibo gisa– eta ARIAN CONSTRUCCIÓN Y GESTIÓN DE INFRAESTRUCTURAS SA (gaur egun hartzekodunen konkurtsoan) eta TEUSA TÉCNICAS DE RESTAURACIÓN SA

enpresek osatutako aldi baterako enpresa-elkartea,

obraren egile gisa.

Erantzukizun solidarioaren deklarazioak esan nahi du Iruñeko Udalak eskubidea izanen duela aurri-akatsen erantzule diren eragile guztiei, batzuei edo edozeini, akats horiek eragindako kalte-galeren ordaina eskatzeko. Kalte horiek 1.651.695,15 eurotan kuantifikatu dira, dagozkien fakturek egiaztatzen dutenez.

Erabaki hau exekutatu eta deklaratutako erantzukizuna betetzeko, Iruñeko Udalak, zehaztuko den modu eta indibidualizaziorekin bat, 1.651.695,15 euroko kalte-ordainaren ordainketa eskatzen ahalko die erantzule solidarioei, edo ordainketa zuzenean erreklamatzen ahalko die pertsona eta enpresa esku-hartzaileen erantzukizuna estaltzen duten aseguru-etxeei.

5.- Erabaki hau pertsona eta erakunde interesdunei jakinaraztea, baita erabaki hori eragin duten txostenak ere. Dokumentazio hori eskuragarri dago herritar karpetara sartzean, www.pamplona.es webgunearen egoitza elektronikoan, INFORMAZIO-KONTSULTAK erlaitzeko ESPEDIENTEAK atalean.»

Eta, horren ondorioz, azaroaren 21eko ebazpenaren bidez hasiera eman zitzaion ordainketa eskatzeko prozedurari:

«IKUSIRIK Tokiko Gobernu Batzarraren (JOB) 16-OCT-23 (14/EU) Erabakia, zeinaren bidez San Bartolome gotorlekuaren eremua eta Labriteko bastioia-Andre Maria Erreginaren plaza lotzen dituen pasabidea kaltetu zuten aurri-akatsen erantzule solidario deklaratzen baitira BOREAS NUEVAS TECNOLOGÍAS SL, OSCAR PÉREZ SILANES, JOSE CARLOS PEREDA IGLESIAS eta IGNACIO OLITE LUMBRERAS kide dituen taldea –batera parte hartu zuten lizitatzaileak, proiektuaren idazle eta obraren zuzendari fakultatibo gisa– eta ARIAN CONSTRUCCIÓN Y GESTIÓN DE INFRAESTRUCTURAS SA (gaur egun hartzekodunen konkurtsoan) eta TEUSA TÉCNICAS DE RESTAURACIÓN SA enpresek osatutako aldi baterako enpresa-elkartea –obraren egile gisa–.

Erabakiaren 3. puntuan ezetsi egiten dira erantzukizun hori zehazteko prozeduran aurkeztutako alegazioak, 2023ko urriaren 13ko espedientearen txosten juridikoan adierazitako arrazoiengatik. Arrazoi horien artean dago ordaindu beharreko kostuaren justifikazioari eta kalte ekonomikoa indibidualizatu ahal izateko erantzukizunen banaketari buruzkoa, oinarritzat hartuta obraren zuzendari fakultatiboaren 2022ko irailaren 8ko txosten teknikoa eta Idazkaritza Teknikoaren 2023ko maiatzaren 8ko eta urriaren 13ko txostenak. Honako hau da proposatutako eta egokitzat jotako banaketa:

* Obraren proiektua eta zuzendaritza:

Arkitektura: % 42,013

Ingeniaritza: % 32,297

* Eraikuntza: % 25,690

JOB 16-OCT-23 (14/EU) Erabakiak adierazten duenez, erantzukizun solidarioaren deklarazioak aukera emanen du aurri-akatsen erantzule diren eragile guztiei, batzuei edo edozeini akats horiek eragindako kalte-galeren ordaina eskatzeko. Kalte horiek 1.651.695,15 eurotan kuantifikatu dira, dagozkien fakturek egiaztatzen dutenaren arabera, eta ikusi da zenbatekoa behin-behinekoa dela Tokiko Gobernu Batzarraren 2023ko ekainaren 1eko Erabakiaren bidez izapidetzeko onetsitako prezioen salbuespenezko berrikuspenaren ondorioz (87.017,13 €, BEZa barne). JOB 16OCT-23 (14/EU) Erabakia exekutatzeko eta ordainketa exijituta deklaratutako erantzukizuna betetzeko, Iruñeko Udalak, zehaztuko den modu eta indibidualizaziorekin bat, kalte-ordainaren ordainketa eskatzen ahalko die erantzule solidarioei, edo ordainketa zuzenean erreklamatzen ahalko die pertsona eta enpresa esku-hartzaileen erantzukizuna estaltzen duten aseguru-etxeei.

Ikusirik udal diru-sarreren bilketaren kudeaketaren arloko eskumena, ordainketa-errekerimenduak barne, Ogasuneko zuzendariari eskuordetu zaiola, eta bat etorrita Tokiko Gobernu Batzarraren 2023ko uztailaren 3ko (4/AL) Erabakiarekin, Toki Araubidearen Oinarriak arautzen dituen 7/1985 Legearen 127. artikuluarekin eta Nafarroako Zergei buruzko 13/2000 Foru Lege Orokorraren 85. eta 86. artikuluekin, honako hau EBATZI DUT:

1.- San Bartolome gotorlekuaren eremua eta Labriteko bastioia-Andre Maria Erreginaren plaza lotzen dituen pasabidea kaltetu zuten aurri-akatsengatiko kalte-ordaina ordaintzeko errekerimendu-espedientea hastea.

2.- Eskatzea aurri-akatsen erantzule deklaratutako eragile esku-hartzaileei – BOREAS NUEVAS

TECNOLOGÍAS SL, OSCAR PÉREZ SILANES, JOSE CARLOS PEREDA IGLESIAS eta IGNACIO OLITE

ARIAN CONSTRUCCIÓN Y GESTIÓN DE INFRAESTRUCTURAS SA (gaur egun hartzekodunen konkurtsoan) eta TEUSA TÉCNICAS DE RESTAURACIÓN

SA enpresek osatutako aldi baterako enpresa-elkartea– hamar egun balioduneko epean administrazio-organo honi honako hau aurkeztea:

- JOB 16-OCT-23 (14/EU) Erabakiak deklaratutako erantzukizuna ziurtatzen duten erantzukizun zibileko edo profesionaleko polizen kopia.

3.-Erantzukizuna zehazteko prozeduran interesdun gisa agertu ziren aseguru-entitateei –MAPFRE ESPAÑA, Compañía de Seguros y Reaseguros SA eta ASEMAS, Mutua de Seguros y Reaseguros a Prima Fija– entzunaldi-izapidea ematea, hamar egun balioduneko epean alegazioak egin ditzaten eta aurri-akatsen erantzule diren profesional eta enpresen aseguramenduaren norainokoari edo mugari buruzko justifikazioak aurkez ditzaten, bai eta, haien aseguratuei dagokienez, erakunde horiei kalte-ordaina zuzenean, modu alternatiboan edo subsidiarioan exijitzeari buruzkoak ere, sinatutako polizen baldintzen arabera.

Aurreko apartatuetan aipatutako poliza, alegazio eta justifikazioen kopiak erregistro elektronikoaren bidez aurkeztu beharko dira, Iruñeko Udalaren egoitza elektronikora sartuta, [https://sedeelectronica.pamplona.es.»](https://sedeelectronica.pamplona.es./) helbidean.

3.-ONDORIOAK

Hori horrela, honako hau behin betiko txostenean sartzea eskatzen dugu:

* Lehenik eta behin, Kontuen Ganberaren gomendioen ez-betetzearen aipamena, modu batean ezen, gomendio horien aurka, Iruñeko Hiriburutza Agiria azkendu baita.
* Bigarrenik, Hiriburutzaren Foru Legea indargabetzearen ondoriozko finantzaketaren benetako galera sartzea; izan ere, hori ez da murrizketa efektibora mugatzen, baizik eta finantzaketa-galera askoz handiagoa dakar, 5,4 milioi euro ingurukoa, kontuan hartuta Agiria kentzeak 2022ko ekitaldian eta hurrengoetan hartatik eratorritako igurikimenak ezabatzea ekarri zuela.
* Hirugarrenik, espresuki aipatzea erantzukizunak eskatzeko prozedura hasi dela eta instruitzen ari dela.

Iruñean, 2023ko abenduaren 13an

ALKATEA

Behin-behineko txostena dela-eta aurkeztutako alegazioei Kontuen Ganberak emandako erantzuna

Eskerrak eman nahi dizkiogu Iruñeko Udaleko alkateari aurkeztu dituen alegazioengatik. Aurkeztutako alegazioak behin-behineko txostenari eransten zaizkio, eta hori behin betikotzat hartzen da.

Iruñeko Udalaren urteko kontu bateratuen oroitidazkia, 2022ko abenduaren 31koa

1. Kontu orokorraren eduki osoa hemen kontsulta daiteke:

   <https://www.pamplona.es/ayuntamiento/presupuestos-municipales> [↑](#footnote-ref-1)
2. Espedientea amaitu egin zen, baina Nafarroako Administrazio Auzitegiak izapide-egintza bat deuseztatu zuenez, karga-froga ukatu aurretiko unera eraman zuen espedientea, eta, azkenean, iraungi egin zen. [↑](#footnote-ref-2)
3. Aurkeztutako alegazioak direla-eta sartu da paragrafo hau [↑](#footnote-ref-3)
4. Aurkeztutako alegazioak direla-eta, gomendioa ezabatu da. [↑](#footnote-ref-4)